Helicopter Hmangin Thawngtla Tlansuak - Chinland Today Media\nFebruary 24, 2009 12:53 am·0 comments\nMizansun simlam nazi 3:30 hrawngah Greece ramih Koridollos thawng In ihsin Misual hminthang mirukhlo hmang Vassilis Paleokostas, leh a ruapi Albania mi Alket Rizai cu Helicopter hmangin an tlansuakih. Himi tei pahnih hi tuihlan kum 2006 khalah himi hmunih sin hivek cekci in Helicopter hmangin anrak tlansuakzo. An thawng tlaknak Korydallos thawng In tlunah an ruapi pawlin Helicopter hi an ttum terih hridai an thlakih cumi cu an vawkso ih an zuanhlopi asi.\nHi mi an zuanzawngah Thawngtla kiltu Police pawlin anhmuih an kap ciamco nan Helicopter sungih sin nuanu pakhat in Machine Gun in Police pawlcu a kap ciamco veih an tlansuak thei asi. Himi tei pahnih ih tlansuak nak Helicopter hi hmunhla pi tlanglak lamzin pi parah hmuh sal asinan an mahpawl cu an raktlanhlo thluhmanih. Himi kiangkap pawlhi Paleokostas ih rak umtheu nak leh a rak relh ttheu nak hmun a si.kum 2006 ih hiti vek thotho ih an rak tlansuak ttun ah cun police pawlcun Cozah Upa pawlin thawng In an rung zohzik asi dig tiah an rak ruatih ziangti hman in tinak cang khal an rak thiamlo.\nPoleokostas hin tuihlan ah milian hminthang George Mylonas a rakru hlo zoih a tlensuaknak paisa tamzet an kuanhnuah suahsal a raksi. Himi an tlansuak theinak ding ih raktawlrel saktu a naupa Nikos cu kaih ih thawng thlaklai asiih. A ule pawl an tlansuak hnu tla ah cun fimkhur zetih an kilhim zum asi.Hi Thawngtla tlansuak Poleokostas, hin thawng In sungih a umlai ihsin Lawngthawi sumdawng milianzet rukhlo danding khal a tawlrelih A rualpi pawlin hi Miliamzet pahi an rukhlo hnuah dollar Million 38 in an tlensuak aw ter a si. An tlansuak nak hmaisa zohfiangtu pawlcun hi Korydallos thawng In tlunah hivek Helicopter tumthei lo dingih thirsur zar a ttul tiah an simnan tisuak nak a umcuanglo ih tuittum ah Helicopter thotho hmangin an tlansuaksal asi.\nCairo Khawpi Ah Bomb A Puak\nMizanzing ah Egypt ram Cairo khawpi ih Khan Al-khalili bazar ah Bomb a puakih minung pakhat a thi ih midang 25 in hriamhma an tuar. Himi Bomb puakthu thawi pehpar aw in minung pathum an kaihthu Cairo Police pawlcun an sim. Hi Bomb puakih mithi leh hriamhma tuartu pawlhi ramdang mi deuhhlir an siih mithi hi Franch mi Fala kum 17 mi asiih hriamhma tuartu pawlkhal hi a tambik cu Franch mi an siih. Franch mi minung 17 in hriam hma an tuarih German mi 4 leh Egypt mi pathum pawl an si.\nHimi Franch pawlhi fala leh tlangval hlir an siih Franch ram Paris khawpi ihsi Cairo tlawng mipawl minung 54 sungih ta an si. Hi Bomb puahnak hmunhi kum 1,500 hrawngih Upa Khan-Al Kalili bazar asiih himi hmunhi ramdangih si Cairo khawpi tlawngpawlcun an pal ringring mi asi. Hi Bomb puakih thi leh hraimhma tuartu pawlkhalhi Cairo khawpiih ni ziang mawzat an camhnuih an tlunzikzawngih bazar thilri leiih vak mipawl an si. Franch President Nikolas sarkozy cun Cairo khawpi Bamob puak ruangih Franch fala a thileh midang tampi in hriamhma an tuar cu pawi a tithu simin a tuarpi thukhal a sim.\nSri Lanka Cozah ralkap pawl leh LTTE Tapung pawlcu tihni sunih sin nasazet in an kap aw ciamco salih. Sri Lanka Cozah ralkap pawlin an simnakah LTTE Tapung minung 73 an kahthat thu an sim.Cui tlunah mizansun ah LTTE pawlih hmunpi a tangsun Mulaitivu khal nasa zetin an kap bet vivo ih. LTTE pawlcu an dinhmun a se zet thlangih an Uk mi ramkhal a fiakzetzo tiah an simbet. Sri Lanka Cozah ralkap pawlhin Mullaitivu hi hmuntin kimih sin an kap rero ih LTTE pawlih ralthuam tuahnak hmunpi an laksak zo thukhal an sim.\nSri Lanka Cozah ralkap pawlleh LTTE pawlhi Zarhte sunih si khan Puthukudiyirippu leh Ampalavanpokanai kiangah an kai aw salih. Sri Lanka Cozah ralkap pawlcun an raldo nak cu an tthehzik te tiah an simih. LTTE Tapung pawlih ruang 11 an sarih LTTE Tapung nunau ruang sezetzo mileh a kenmi ralthuam pawlkhal an sar thu an sim. LTTE pawlih hmanmi Electric Genarator khal an sarbet thu an sim.\nUNHCR Hotu John Solecki An Thah Leh Thah Lo Fianglo\nTuithla ni 2 ih Pakistan ram Quetta bialih Bolochistian Liberation United Front (BLUF) pawlin an rukhlo mi UNHCR hotu John Solicki, ih thuhla ah thuthang dangdang a umih . Thuthang hrekkhat in an simnak ah John Solicki, hi an thatzo tiah an tarlangih. Asinan UNHCR thu puangtu cun hithu hi a hnen a thlen hrihlo thu a sim. Pakistan TV channel hrekkhat cun Mi pakhat in Quetta Press Club bia in John Solicki hi an thahzo thu leh a reihlanih a ruak an hmuh thei ding thu a sim tiah a tarlang.\nPolice pawlcun himi Quetta Press Club betu hi an zingzawi cihih. Balochistan lamih si biakmi asi tiah an sim. John Solicki hi Quetta ih UNHCR hotu a siih tuithla ni 2 ah khan meithal ih tin in rukhlo asiih. A Motor mawngtu cu kahthat cih asi.(BLUF) Tapung pawlcun John Solicki hi an kutsungih a umlai thu an sim ih (BLUF) Tapung pawlcun Pakistan thawng In ih an mileh sa nunau minung 141 pawlcu suahter an duh thu an simih, cumi lo midang an mi leh an sa an thuhla an theih theilo mi 6,000 laikhal an umnak leh an thuhla simfiang dingah Pakistan Cozah cu an ngen cih asi, John Solicki ih nu kum 83 micun a fapa John Solicki ih suahthei nakding TV sungin a dilih cumi hnu ah an thahzo thu an rellang salih .Asinan cumi hnuah a ru hlotu pawlcun John Solicki hi a damlai tiah an simsal.\nIsrael Cozah Tuah Thei Hrihlo\nTuithla Feb, 10 ih Israel ram Parliament hril awknak an neih hnuah Cozah tuahtu ding thu fiang a um thei hrihlo ih. Mizansun ah khan Likud Party hruaitu Benjamin Natanyahu leh Kadima Party, hruaitu Tzipi Livni cu nazi pahnih sung hmaitawnin an kawm aw ih Cozah tuahtlang danding an rel tlang. Hi an biak awknak ah hin Tzipi Livni cun Cozah nak tuahtlang ding thu ih an biakawknakah thurel fiangcat mi an neih thei hrihlo thu a simih biakawk leh a duhthu khal a sim.\nRelzo vekin tuikum an hril awknak ah khan Tzipi Livni ih hruaimi Kadima party in Seat 28 anla ih Benjamin Natanyahu ih hruaimi Likud Party in Seat 27 anla ve ih. Cozah nak tuahthei ding khawpih Seat lathei an um lo ruangah Likud Party hruaitu Benjaimin Natanyahu hi thlawptu a neitam sawnih. Cu ruangah tui kandung tlawngkai ninga ah khan President Shimon Peres, in Cozah tuahding ah a sawmzo asi. Tu ih Foreign Minister ttuanlaitu Nunau ropizet Kadima Party hruaitu Tzipi Livni, hi Israel leh Palestinian karlakih rualremnak hawlduh mi asiih. Cu ruangah Party dangpawlhin an duhtuk lomi asiih Benjamin Natanyahu, hi Palestinian pawlleh Hamas pawlin Israel Prime Minister a si ding an duhlo zetmi asiih a mahhi tuihlan khalah Israel Prime Minister rakttuanzo mi kawlsen leh mi thinlung ruhzet asi.\nPakistan Ralbawi US Ah Tlawng\nPakistan ralbawi hotu bik General Ashfag Parvez Kayani, cu US ram hotu pawl tawngdingin Washington a thlengzo ih.America Cozah hotu pawl a tawngdingih Afghanistan leh Pakistan thuhla ah America Cozah thar Policy a relpi ding. General Kayani, hi kum 2007 ihsin Pakistan ram ralkap hotu bik asiih tuitum hi US a tlawng vawi khat nak a si. General Kayani, hi US ah zarh khat a cam dingih. A cam sungah US ralkap hotu pawl leh President Obama ih Cozah thar Upa pawl a kawm vivo dingih. Afhanistan leh Pakistan ih Taliban Tapung pawl dodan dingkhal a relpi dingih ruah asi. General Kayani hin US ralkap Joint Chief of Staff Chairman Admiral Mike Mullen, US Central Command Hotu General David Petraeus leh Defence Secretary Robert Gates pawlkhal a kawnding.\nChina Ram Lung Alh Thei Khur Puak Mi 74 Thi\nMizanzing ah China ramih Shanxi Province ih lung meihawl laihnak khur a puak cim ih minung 74 an thi ih midang 114 in hriamhma an pu. Hi hriamhma tuartu pawl lakah minung 5 cu besia zet an asiih an dinhmun a ngaituah umzet tiah Shanxi Hospital Doctor pawlcun an sim. Hi hriamhma tuartu pawlhi Carbon Monoxide an hiplut tuk ruangih buaimi an si tiah an simbet. President Hu Jintao, leh Prime Minister Wen Jiobao khalin a buaipi tupawlhi theitawk suahdingin an ngenih. Leilung sungih sin lak hrelhmi umpang lodingin famkim ten hawlsuak dingah an ngenbet. China ramah hin Lung meihawl khurhi a puakcim ttheuih nikum sung lawng hmanah himi vek ruangah minung 3,200 lenglo an thizo ih cumi ih hleiah himi vekih Meihawl khursung puakih leilung sungih mithi tanglanta Report lomi tamzet an um lai ih, Tuittum himi khur puakmi sungih sin kumtin ten Steel Indusrty ih hmandingah lung meihawl Ton Million 5 hrawng an laisuak ringring asi.\nAmnesty In Israel Leh Hamas Pawl Ralthuam Pek Duhlo\nAmnesty International cun Israel leh Hamas Palestinian ralthuam kaipawl hnenah khuiram hmanin ralthuam zuarlut nawnlo sehla a duhthu a sim. Amnesty International cun Israel leh Hamas pawlcu ralthuam do awknak ih an hman ringring ruangah leh Gaza buainak khalah Israel leh Hamas pawlcun Civil mipawl kutthlak nakih an hmandan fiangtei theihnak a um ruangah UN Security Council khalin himi khamnak danhi hmangding in thusuahnak nei sehla a duhthu asimih Asinan Israel leh Hamas pawlcun Amnesty International ih duhdan cu UN hrangah pawmdingtlak thu asilo tiah an sawiselve.\nAmnesty cun Israel cu Sii thalo Phosphorus leh ralthuam thalo US ihsi lalut ih Gaza do nakih hmangah a puhih. Hamas pawlkhal Umzia neilo ih Rocket hmangih Israel kap ringring ah a puh ih a sawiselve. Israel Cozah thupuangtu Mark Regev cun danding lai vek cekci in an ralthuam hi an hmang asi ti. Ralthuam hriamman danglam ttihnung mi an hmanlo thu simbet in an raldonan khal zoh fiangsal ding asi thu asimve.\nMotor Leh Tlangleng Ttaih Aw\nMizansun ah India ram Orissa ih Sombalpur ah tlangleng leh Motor an Ttaih awih minung 14 an thi. Hi Mawtaw hi Mothar hruai asiih Monu khal a thi telve. Hi Mawtaw hi Mopa ih Inlam an panlai asiih. Hi vanduai nakhi mizan sun siimlam nazi 3:50 ih thilthleng asi.An Ttaih awkhnuah Mawtaw hi Tlangleng Engine ah a tangih tlangleng tlanlai asi fawnih tlangleng in Metre 200 hrawngih hla a hnuk ih Mawtaw cu a kangcih tiah Police pawlcun an sim. Hi mithi pawlhi minung 12 cu a hmunah an thicih ih minung 2 cu siizungah an thi asi.\nTaleban Hotu In US Khawpi Washington Kapsiat Tum\nManipur Misualral Pawl Kawlram Ah Tlungsal


Mipi Humhimtu In Ralkap Le Palik 20 An That Ih Nung Cingin 4 An Kai – Vapual Auaw\nShan Ramkulh Moebye khawpi ih mipi humhimtu PDF pawl cun tuini may 23, sun nazi 1 hrawngah Moebye khawpi kiangih palik sakhan cu an do ih tlangpar ralthuam kai pawlkom thawn an tantlang tikah ralkap le palik lam sung neknek in a hmunah ralkap le palik 20 an that.\nAn thah ngah lomi ralkap le palik 4 cu nungdam in an kai ih ziangtik an tuah vivo ding timi cu mipi theihternak an nei hrih lo. Moebye ih palik le ralkap umkhawmnak sakhan khal mipi humhimtu pawl cun an urkang felfai thluh lawlaw. Ralkap le palik hrekkhat cu fawm hruh man lo khal an rak um ih fawm hruh lo hrimhrim in mipi do khal an um theu.\nMoebye cu Shan ramkulh sungih um a sinan, kaya ramri ciahciah ih um khua a si. Kalay ramthen Demawso khalah mipi humhimtu PDF le ralkap doawknak a nasa zetin May 21, 22 ah mipi humhimtu pawl cun ralkap le palik sakhan hmun 2 an rak urkang sak. Cumi ah kaya mipi humhimtu pawl cu Free Burma Ranger timi ralthuam kai in an bawm.\nTuitum ih Moebye mipi humhimtu PDF teh zoin a bawm timi cu felfai in theih a si hrih lo. Moebye mipi humhimtu PDF cun ralkap le palik umkhawmnak sakhan an urkang rual in ralkap le palik 20 an thah thu, nungdam in 4 an kaih thu le anmah mipi humhimtu lam pakhat thi le hriamhma tuar 5 an um thu cu mipi an theihtermi a si.


Cuba Ram Khal Myanmar Ram Vekin An Buai Thok – Meifar\nJuly 13, 2021 admin Lawrkhawm 0\nCuba ram ih tipithuamthum parih um tikulh ram pakhat a si. An cozah cu Communist government a si ih ralkap thuneihnak in an feh, caan reipi sung an ram mipi pawl an rak ukbet zo ih tu’ahcun an thangthar nonawl pawlin an tuar thei nawn lo ruangah July 10 sunah lamzawhnak an nei.\n2018 kum ihsin an cozah in an ramsung ih internet zaten a control thluh ih an ramsung ahcun WhatsApp, Facebook, Instagram le Telegram pawl an hmang thei lo.\nLamzawhtu pawlin an ram president Miguel Diaz-Canel cu “hnukdawk aw seh, zalennak kan duh. Rawlei ding kan nei lo, siivai kan nei lo, zalennak kan nei lo” tin an au ciamco. Palik le ralkap tam zetin tear gas le thil dangdang in lamzawhtu pawl cu an kap ih an kai.\nZarhpisun an lamzawhnak ah minung 100 lenglo an kai, lamzawhnak ih tel pawl cu kai dingin an hawl rero lai. Donald Trump president arak ṭuan laiah Cuba cozah cu hremnak a pe ih an sumdawngnak pawl a phitsak, President Joe Biden khalin a phelhsak cuang lo ih Cuba mipi lam ih an um thu a phuang.\nCuba ram cu ziangkim ah an tlasia, Covid-19 in a nuai ciamco bet ih an dinhmun cu a sia deuhdeuh ruangah mipi in lamzawhnak an nei.\nCuba president Miguel Diaz-Canel in “US in a thupten cangvaihnak a neih ruangah Cuba mipi pawlin lamzawhnak an nei, US in mi ṭhenkhat a ruai ih lamzawhnak aneihter” tin an ramsung buainak cu US cozah ruangah a ti. Tuiṭum ih duhphorhnak an tuah cu kum dangih duhphorhnak an tuah aiin an turu sawn ih minung khal an tam zet.


Monroe Thu - Chinland Today Media\nJune 8, 2010 5:00 pm·0 comments\nMonroe ih hnipuan dang zuar sal ding\nUS history ih hlasak thiam le zuknung lam company tiangih hmingthangzet Marilyn Monroe (1926-1962) ih hnipuan cu hmai June thla sungah lilam ih zuar thei dingin tawlrel a si.\nAhlan ih a rak hruk dahmi John F.Kennedy ih birth day lomnak (May 19, 1962) ih hla a sak laiah a hrukmi hnipuan cu 1999 kum ah US$ 1.26 million in zuar a si zo ih, tui’ tum ih zuar dingmi hi 1953 ih ‘Gentlemen Prefer Blondes’ timi film ih ‘Diamond are Girl’s best friend’ timi hla a sak lai ih a hrukmi a si. Thuneitu pawl cun ‘a hnipuan pakhat cu US$ 250,000 in lilam thok a si ding tiah an ti. -dpa\n(Monroe ih thuanthu malte…)\nMonroe hi June 01, 1926 ah Los Angeles khawpi sizung ah a suak ih, a suah pek ‘birth certificate’ ih a pai’ hmin ‘Martin Edward Mortensen’ timi cu a thih tiangin ‘ka pa a si lo’ ti’n a el. A nu le pai’ thuhla hi mi tampi cun an zingzawi na’n fiangfaizet ih hmuhsuah hnakin zumhmang a tam sawn.\nMartin Edward Mortensen cu Norway thlah a si ih, US khalah umnak address felfaizet nei lo ti a si. 1948 ah Monroe cun ‘Columbia pictures’ timi zuknung company thawn pehtlaihnak a tuah na’n film ngaingai a tuah suak lo. Cumi hnu ah 1952 ihsin film dangdang tuahnak ah a tel thok ih, nikhat hnu nikhat a lar.\nMonroe hin a san sungah pasal pathum a nei man. 1942 ah James Dougherty thawn an nei aw. James cun neta ah ‘Monroe cu zuk ka zuk duh ruangih nei men ka si tiah a ti. Monroe cun, ‘damsung ih ka rualpi tha ding le ka duhdawtzet mi’ tiah a ti ve.\nAsinan James cun ‘then aw dingin in forhfial hrim’ tiah a puhmawh ta. 1954 ah Joe Dimaggio thawn an nei aw sal. Asinan kum khat khal an um tlang man lo, ni 274 lawng nupa san an hmang. 1956 ah Arthur Miller thawn an nei aw sal na’n 1961 ah an then aw lala. (ahnuaibik zuk: president J.F Kennedy ih birthday ah hla a sak lai)\nMonroe cu president John F. Kennedy le a unaupa Robert F.Kennedy thawn an uar aw tiah mi tampi cun an rel. Amai’ umnak inn sung rori ah August 05, 1962 ah a thi ih, a taksa an zohfel tikah ‘Chloral Hydrate le Nembutal’ timi pawl cu ‘Over Dose’ in a rak ei ti an hmusuak. Sibawi pawl cun amah le amah a that aw ti’n an pom na’n thuthang hrekkhat cun ‘Kennedy ih sungkhat pawl asilole Russia misuak (maffia) pawlin an that a si ding tiah an zum.\nDudus hawlnak ah mi (60) an thi zo\nKhahmul nei pawl an van a tha\nHimi thuhla thawn pehpar in Los Angeles in palik bawi rak tuan dahtu Lionel Grandison cun, “Monroe cu amah le amah a that aw (suicide) ti dingin forhfial hrim ka si” tiah a rak ti ih, tui’ hnulam khalah Film Engines company pakhat cun Monroe ih thih dan, midangin an thahmi (murdered) a si dan pawl cu zuknung in suah an tum thu May 26, 2010 ah a sim bet.\nLionel Grandison cun ‘Monroe ih dairy pawl zoh tikah kum tampi cu mi tampi in an tibuai ringring” tiah a ti. Film hmin ah ‘Marilyn’ ti a si ding. -dpa (asir zuk: A pasal pahnihnak Joe Maggino thawn, South Korea le North Korea an do awk lai ah South Korea ih US ralkap pawl an tlawn lai.1954 ah)\nJesuh tihnimnak Jordan River 2011 ah thi ding\nTV in nauhak a ti ze ih an zirnak a ti siat


PHUN CAAN - Chinland Today Media\nJanuary 30, 2009 1:58 am·0 comments\nNangmah le nangmah bum aw hlah. Zo khal in Pathian a dekcok thei lo. Milai cun an tuahmi vek cekci in an khawm ding. – Galati 6:7\n– Suahlannak 23-24\n– Matthai 20:1-16\nAtu fang caan hi leiltun hmun khatkhat ahcun thlaici thlak caan a si ding.\nCuvek in Kum Thar caan ih tuah kan tummi pawl cu kanmah le midang hrangah kan nun leiram ih thlaici an si ding. Hih Assisi khuami Francis ih thlacamnak hi hliamhma a tuarmi kan leilung pi hrangah tthatnak rak thlentertu huham nei le zohtthim tlak a si.\nA thlacam cu, “Bawipa, Nangmai’ daihnak thlentertu hriamhrei ah i tuah aw. Huat awknak hmun ah duhdawtnak; khawnnat awknak hmun ah zaangfahnak; rinhlelnak hmun ah zumnak; beidongnak hmun ah ruahsannak; thimnak hmun ah tleunak; riahsiatnak hmun ah lungawinak, thlaici tuh dingin” ti a si.\nSangvut a vorhtu Lothlo pa cun a phunnak Loram ihsin sangvut kung a hnah keuh cu a mang a bang hrimhrim lo ding. Cumi cu hih leitlun thlaici vorh le khawm daan tlangpi a si. Pual in thlaraulam thu ah cumi vek thu cu a hmang. “Nangmah le nangmah bum aw hlah. Zokhal in Pathian a dekcok thei lo. Milai cun an tuhmi vek cekci in an khawm ding” (Galati 6:7). Kan milai tisa sual duhnak cun Pathian lungawiter ding in fiallai ah, “Na duhnak tuah,” (c.8) a ti.\nTuni hi phun caan a si. Pathian in thu in kam: Ning lo teih kan ttuan ahcun a caan a kim tikah rawl kan khawm ding” (c. 9).\nKan nun cu heng hmansehla thlaici ttha tuh uhsi,\nFaang-at caan cu A hnenah taanta uh;\nBawipa ih in fial vekin pe in ttuan uhsi!\nKan ttuan man A hnenah zoh uh.\nThaisun ih khawm na duhmi tuni ah thlaici vorh aw.


A Siat Olmi Nunnak - Chinland Today Media\nA Siat Olmi Nunnak\nNovember 12, 2009 8:19 am·0 comments\nThi dingih thurel ciami kan si, tiin kan ruat aw. Sikhalsehla hi bangtuk ih thu a rak um cu kanmah le kanmah rinsan aw loin thihnak ihsin mi a thoter saaltu Pathian kan rinsannak dingah a rak si sawn. ?2 Korin 1:9\nKumkhat Sung Baibal:\n– Jeremiah 51-52\n– Hebru 9\nYellow Stone National Park ih leilung cu zoh mawi ka tizet. Asinan leilung sungin a hung put reromi tisa lakih ka feh tikah ziangtluk ttihnungza hmun ah ka um ti ka thei. Leitlun ih a tumbik le rin lopi in a puakkuai theimi meisa tlang zim ah ka vak.\nJob cabu ka siar tikah, Yellowstone meisa tlang parih ka vaklai ah leilung puakkuai ttheh in siatsuahnak tumpi a thlen ni vekin ka thinlung ah a um.\nYellowstone tlang parih khuacuantu pa vekin Job cu nuamzet in a um. Siatsuahnak thawn a nunnak hi hauhruang pakhat lawngin a tthen hngai timi a hmu baan lo (Job 1:9-10). Pathian in cuih hruang cu a bal ih Satan in hniksak dingin a sian tikah Job ih nunnak cu a puakkuai ttheh (cc. 13-19).\nZumtu tampi cu Pathian in a humhim hngainak hruang laak hlo sak vekin an um. A dang pawl khal tawkfang daihnak hmun ah an um ih a siat thei dinhmun ah kan um ti an hmu baan lo. Siatnak kan tuah lo asile kan tlun ah thil ttha lo a ra thleng lo ding ti phun in an um.\nJob nunnak ih kan hmuh bangin Pathian in mi ttha tlun ah siatnak thlenter a siang. Khrih zumtu pawl siatsuah dingah zianghman in huham an nei lo (2Kor. 4:9). Ziangvek siatnak khal in Pathian ih duhdawtnak thawn in tthen thei lo.\nThim sinsin, hraap sinsin lamzin,\nNitin raalrin ding tam hmanseh;\nThinsau te’n a duhdawtnak ah cawl in,\nAmah in a theibik an ti ding.\nZiang hmuahhmuah a siat ttheh hmanah\nPathian ih duhdawtnak cu a taang ringring ding.\nMangbangza Sersiammi Thil pawl\nHmun Ngah Saal\nHna A Ttuan Theitu Zumnak\nVancung Ih Lungawinak Tumbik\nSex In Ca Zir Ti Buai Lo\nMiss Grand Slam, 2013 Top 10 Ah Khin Wint War Tel\nLeitlun Cafang Mawibik Cazin 5 Sungah Kawl Ca A Tel Ve


zuamnak nei kan ttul zia | Radio Veritas Asia\nzuamnak nei kan ttul zia\nHomily for Thursday (30/1/2020)\nBawi Khrih ah duhdawt zetmi nu le pa, u le nau pawl, “kan Bawipa Jesuh Khrih ih zaangfah lainatnak, Pa Pathian ih duhdawtnak le Thlarau Thianghlim ih pawlkomnak pawl cu nan zate thawn um hram seh” tiah cibai ka run lo buk hai. Tuihni cu 2020 January ni 30, Tlawngkai nilini asi. Kan siar dingmi Bible pawl tla cu 2Samuel 7:18-19, 24-29 tiang, Thuthang Ttha ahcun Mk 4:21-25 tiang ansi pei. Kan ruah khawm dingmi ah ka hrilmi cu zuamnak nei kan ttul zia thu asi pei.\nTuihni kan siarmi Thuthang ttha kha ruat cio tlang uhsi. Mk 4:24 Jesuh in an hnenah “Nan theimi kha ttha tein ruat uh. Midang tahnakih nan hmanmi kha Pathian in nanmah tahnak ah a hmang ding. Cuhnak ih nasa sawn hmanin a hmang ding asi” tiah in zirh asi. Himi Bible catlangte sungih Bawi Jesuh ttongmi hi kan Falam ttong in a fiang lemlo, Kawl Bible ah ka zoh sal tikah a fiang zet asi. A ti duhnak cu Midang hnenah thil kan pekmi zat in Pathian nih in pe sal ding. Midang hnenah malte lawng kan pek ahcun Pathian ih thluasuah khal malte lawng kan co ding. Midang hnenah tampi kan va tthen siang asi ahcun Pathian in kan parah thluasuah tampi in run toih ding. A liam thluahthlo hmanin in run toih ding asi ti duhnak asi. (Mirang ttong in investment= Kawl ttong in yinhnii hmyuhnan hmuh) tampi kan tuah thei ahcun a myat tampi kan co ding. Malte lawng yinhni hmyuhnanhmuh kan tuah ahcun malte lawng a myat kan co ding asi ti thu asi.\nMk 2:24 cu fimthiam zirnak hrangah a dik zet asi. Tampi kan zir le tampi kan thei ding, tampi kan thiam ding asi. Bible kan siarih kan duhmi lawng kha voi tampi kan siar rero ttheu. Cumi cekci in Bible kha a dik kan ti. Kan duh lemlo mi pawl cu kan lanmen asi ahcun Bible ih nun in simmi pawl kha kan hmu ban nawn lo ding asi. Tthimnak ah “Jesuh Khrih a zumtu hmuahhmuah cu thutthennak tuar lo in kumkhua nunnuamnak an ngah ding (John 3:18)” timi thawn an lungawi tuk dingih Bible sungih a dang nun in simmi pawl kha an lung nawn. Zumtu kan si ahcun kan hrial ttulmi pawl le kan thlun ttulmi pawl Christian nundan ziaza tampi a um lai asi ti kha an ruat paih nawn lo. Tthimnak ah Rom 2:6 “ziangahtile Pathian in zozo khal an tuahmi vekin tuahman a pe ding” tiah in zirh. Thuphuan 20:12 “Mithi cia pawl cu a tum a sen in bawi tokham hmai ah an ding ka hmu. Mithi pawl cu a cuih cabu sungih an rak khum ciami an hnattuan vekin thutthen an si ttheh” tiah asi. Mt 25:31-46 ah “Zaangfahnak hnattuan ttha a ttuantu pawl cu kumkhua nunnuamnak ah le zaangfahnak hnattuan ttuanlotu pawl cu kumkhua meikangram ah an tla ding thu” in sim asi. Curuangah kan zumnak vekin hnattuan ttha kan ttuan maw ti kha a thupi nasa asi.\nMk 4:24 cu thlacamtu pawl hrangah a dik ngaingai asi. Pathian hnenah kan va panih thlacam kan cak deuhdeuh ahcun thlarau thacahnak kan ngah deuhdeuh ih thlarau ral cu ngam zetin le cak zetin kan do thei. Amah hnenah thluasuah dilin thlacamnak kan nei sinsin asi ahcun thluasuah tam sinsin kan ngah ding asi. Malte lawng thla kan cam ahcun thluasuah tla malte lawng kan co ding asi. Curuangah St Catherine of Siena in “Bawipa hnenah thla ka cam deuhdeuh ih thluasuah ka co deuhdeuh; cun thluasuah ka co deuhdeuh ruangah Pathian hnenah ka va pan duh deuhdeuh asi” tiah in zirh asi.\nMk 4:25 “A neimi cu pek bet asi dingih a neilo mi cu a neimi hman kha lak sak asi ding.” U le nau pawl himi Bible catlangte cu theithiam a har asi. A ngah hrihlotu pawl va zem ih coter sehla saduhthah a um ngaingai. A neitu pawl cu pek bet ansi ding. A neitu pawl cu an nei sinsin dingah Bawipa in a duh. A farahtu pawl cu farah sinsin ding cu ziangtin si thlang?\nHimi Bible nih in sim duhmi cu zuamnak kan nei ttul zia in sim asi. Tthimnak ah Mirang ttong kan zirih kan ttong zuam zet. Practice tuahnak ah kan ttong zawk rero. Kan thei banlo mi pawl kha a theitu pawl kan va sut. Mirang ca ih nganmi ca kan siarih kan thei lo mi ttongfang pawl kha Dictionary kan zoh, kan hminsin, kan zuam hrat rero ruangah neta ahcun Mirang ttong hmannak ah kan tthangso. Kan thiammi le kan theimi kha kan zuamnak thawn kan bet tikah kan thiamnak cu a karh asi. Computer kan va zir ih basic cu kan ti thei. Kan ti theimi te kha nitin in practice kan tuah tikah computer a thiammi ah kan cang tata. Thil thiamnak kan neimi cu pek sinsin asi kha. Kan thiammi kha kan hmanglo, practice kan tuahlo ahcun kan thiam cia mi le kan thei ciami pawl hman kha a hlo cih ding asilo maw? Malte kan neimi le kan thiammi te hman kha laksak asi ding tiah Bawi Jesuh nih in zirh cu a diktuk lo maw?\nU le nau pawl, Mk 2:24-25 thu kha kan ruat sal asi ahcun zuamnak nei kan ttul zia ti thu kha in khihhmuh asi. Midang kan va bawm thei sinsin ahcun Pathian nih thluasuah in toih sinsin ding. An sualnak pawl kan ngaidam deuhdeuh ahcun Pathian in kan sualnak pawl tampi siar cawklo in in thlah sak ding asi. Pathian nih in pekmi talent timi thilthiamnak kha kan hmang tam deuhdeuh ahcun kan thiamnak kha a karhzai deuh dingih kan thiam sunmite kha kan hmanlo ahcun kan thiamsunmite hmanah a hlo cih ding asi.\nCuruangah u le nau pawl zuam cio uhsi. Zaangzel hlah uhsi. Satan pawl hmanin mizaangzel pawl an hai lo asi. A cuangce in mino deuh pawl zuamnak tampi nei uhsi. Cutin cu kan thiamnak le kan theinak hi a kau deuhdeuh ding asi. Midang ram ah hna kan va ttuan hmanah anmaih dinhmun ah kan nung thei ding, hna kan ttuan thei ding asi.\nPa Pathian in zuam theinak thazaang thluasuah + in run toih hram seh. Amen.


Falam-Chin Truth78 Resources - Truth78\nHimi zirnakpaw hi kan rawngbawlpipawl ih lehlin mi an si. Himi zirnakpawl hi man loin hman theih a si ih midang khal theihter dingin kan lo dil. Cutin midang khalin man loin zirnakpawl an download thei ding.\nTruth78 hi san neta mipawl in Pathian an theifiang, an upat in an duhdawt ding, Khrih hnen lawngah an ruahsannak an ret ding ih Pathian sunlawinak hrangah dungthluntu rinum si in an nung theinak ding hrang rawngbawlnak a si.\nKan tumtah mi cu san neta mipawl ih zumnak tihnget dingin kawhhran le innsang hi zirnakpawl le Pathian thiltum hmuahhmuah phuansuaknak hmangin ruahnak, thinlung le duhhrilnak pawl neh dingin zirawk hi a si.\nPathian a laimurlih ret mi, Bible thawn khat mi, Thuthangṭha hmuitin mi, Khirh cawisang mi, Thlarau Thianghlim parih ṭhumaw mi, rinnak ih hnget mi le dungthluntu siternak lam hawi mi zirnakpawl kan timlam. Kawhhran ah siseh, innsang lole kristian tlawngah siseh nauhak le mino Bible pumhlum zirhnak hrang zir ding mi a phunphun kan nei. Nulepapawl timlam le thazangpetu ding cabupawl khal kan nei.\nZirnak dangpawl tla lehlin na duh lole zir ding mipawl thawn pehparin thusuhnak na nei lole hman dan ding na thei duh asile [email protected] ah ca in kuat aw. Lehlintupawl hmangin na thei duh mipawl kan simfiang dingin kan zuam ding.\nTruth78 in hih zir ding mipawl hi innsang, kawhhrang, tlawng lole rawngbawlnak hrangah print in le hman ding sian a si. Sumpai hlawknak ding hrangah zuar sian a si lo. Midang khal kan website sim hai awla cutin anmah ten an download thei ve ding a si.\nNauhak le nulepa pawl hnenah Rawngbawlnak Hrangih Tumtahnak\nA Vision for Ministry to Children and Their Parents\nDownload thei mipawl\nZir ding mipawl download aw\nThuthangṭha Thei Dingih Nauhak Zirhdan\nHimi cabu sungah a hnuailam thupawl an um: Thuthangṭha hrang nauhak timlamnak; thlarau lam ṭhanglian dan thlirnak, Thuthangṭha ih thupipawl simfiangnak, le dikzet le nauhak nelzawng in Thuthangṭha simnak. Nulepapawl in an falepawl hnenah Thuthangṭha simfiang dingin zarh 10 sung innsang khawmnak ih hman ding thuhla a um.\nPathian in Thutheihpinak a Dinhnget: Nauhak hrang Thukam Hlun Thuanthupawl\nNauhak kum 3-6 mipawl hrang zirnak 64 um mi a si ih nan kawhhran ih Sunday school khal ah hman theih a si.\nPathian in a ropi mi a thiltuah mipawl le a cahnak a langfiangter. Himi zirnak in Thukam Hlun thuanthu a sangsangten thlurin phorhsuak mi thupipawl hmangin Pathian sunlawihropitnak a langter. Bible sung thuanthupawl ngansuah an si lo, phorhsuah mi thupipawl, tahṭhimnakpawl le a thlengaw dah lo mi Pathian ropi thawn nauhakpawl nelaw dingin nun ih lakluhnak hrang thusuhnakpawl hmang phahin Bible zingzawinak thawn zirhtupawl in zirnakpawl timlam ding a si.\nDownload thei mipawl:\nA Fapa hmangin Thu a Sim: Nauhakpawl hrang Thukam Thar Thuanthupawl\nNauhak kum 3-6 mipawl hrang zirnak 52 um mi a si ih nan kawhhran ih Sunday school khal ah hman theih a si.\nThukam Thar in Jesu Khrih ih mangbangza thiltitheinak pawl mawizet in a langfiangter. Himi zirnak in Thukam Thar thuanthu a sangsang ten thlurin phorhsuak mi thupipawl hmangin Khrih ih Pathian sunlawihropitnak a langter. Bible sung thuanthupawl ngansuah an si lo, phorhsuah mi thupipawl, tahṭhimnakpawl le a fapa hmangin thusimtu Pathian ropi thawn nauhakpawl nelaw dingin nun ih lakluhnak hrang thusuhnakpawl hmang phahin Bible zingzawinak thawn zirhtupawl in zirnakpawl timlam ding a si.\nRundamtu Ropi Jesu!: Nauhakpawl zir ding mi Rundamnak thu\nKum 5-7 nauhakpawl hrang zirnak 40 um mi zirnak a si ih nan kawhhran Sunday school khal ah hman theih a si.\nJesus, What a Savior!: A Study for Children on Redemption\nA 40 lesson curriculum written for use with 5-7 year olds and can be used in Sunday school classes at your church.\nPathian sunlawiropinak cen dingin sersiam kan si. Asinan misual kan si vekin Pathian kan duhdawt ding zat ih kan duhdawt lo. Kan thinlung cu sual in a khat ih Rundamtu a ṭul mi kan si. Rundamnak thu a sangsangten zirnak in Pathian ih tahṭhimban rual lo ropitnak, misualpawl ih dinhmun siat zia le misual rundam dingin a famkim mi Jesu Khrih ih hnaṭuan pawl a pholang a si.\nABC's of God\nKum 6-8 mipawl hrang zirnak 40 um mi a si ih nan kawhhran ih Sunday school khal ah hman theih a si.\nZumnak ih nun hrangah Pathian thu dik zetih ruah hi a thupi tuk mi a si. ABC cafawngpawl hmangin Pathian ih sinakpawl zirnak a si. Himi cabu in Pathian cu thil hmuahhmuah ih hrampi, ra suahnak le tumtah mi a si ih cumi ah Pathian lung a awi ti a pholang. Nauhakpawl hrang Pathian thuhla langter in zirnak pakhat cio ah thusuhnak pathum le sanlehnak pathum a um cih: “Pathian cu zo a si?” “Ziangvek a si?” ih “Ziangtin ka sanglehsal ding?” tipawl an si.\nA Thuthiamkam parah a Rinum: Nauhakpawl hrang Pathian thutiamkampawl zirnak\nKum 8-10 mipawl hrang zirnak 40 um mi a si ih nan kawhhran ih Sunday school khal ah hman theih a si.\nPathian ih thutiampawl hi zumtupawl hrang laksawng an si. Khristian nunih conak um mi cu Pathian ih thutiampawl theih men lawng hi a si loin cuih thuthiampawl parah a hnin lo mi rinnak neih ding hi a si. Himi cabu cun Pathian ih sinak hi rinsan tlak a si ti a zirh. Curuangah a thutiampawl hi an dik ih ṭhumawknak tlak an si.


Rang Pawngsualtu Cu Thawnginn Ihsin A Tlansuak – Meifar\nUS, Colorado tlangval kum 25 mi Jonah Barrett-Lesko cu rang pawngsual thubuai orhter in June 17, 2021 ah police pawlin an kai, asinan camkhat sung bail suah lawk a si. Camkhat sung an suah zalen lawk ih, cumi sungah bicycles 6 a ru.\nCun, bazar ah sumpai pe loin thilri a tlansuahpi, park ih an ret mi motor khal a siahsuah ih motor sungih thilri pawl a ru. Mi inn a bauh ih thil a ru, thubuai tampi orhter in police pawlin an kaisal. La Plata County Jail thawnginn sungah an khum.\nThawnginn sung khalah um ṭha duh loin thawnginn phar a kaiso vivo ih a tlansuak nan peng hrek hrawng a tlan hnuah police pawlin an kaisal. Police hotu in,”Thawnginn phar par ih a kaiso lai video khal kan nei thluh, thawnginn leng a thleng veten a hnipuan pawl a hlit thluh ih bawngbite lawngin a tlan. Minute 26 hnuah kan kai ngah zo” a ti.\nThubuai tam zet an orhter hnuah thawnginn ihsin tlansuak thubuai an orhter sal ih ziangvek hremnak an pe ding ti cu an phuang ding lai.


A Fanu Phun 10 Exam Tuah A Hngah Laiah Ralhrang In An Kap Ngah – Meifar\nBago, Thekkala tlawnginn ah ralhrang kaihruainak in phun 10 exam an tuah. April 6, 2022 ah exam an tuah ih nupinu pakhat in a fanu exam tuah cu tlawnginn lenglam ihsin arak hngak.\nCutin, a fanu a hngah laitak ah tlawnginn kiltu ralhrang pawl cu meithal in an lek ih meithal an puak thutthi ih a ke ah an kap ngah. Tualsung mi pakhat in, “Zinglam nazi 10:45 ah an kap ngah, himi tlawnginn lawngah exam an tuah ih ralkap le palik pawlin an kil thepthep.\nRalhrang pawlin an kap hrim maw, an kap pang ti cu ka thei lo. A ke ah an kap ngah ih Thekkala siizung ah an tuamhlawm rero lai” a ti. Ralhrang pawl kaihruainak in rampum huap phun 10 exam an nei rero lai. Kum dang aiin exam tuahtu cu an mal sawn.\nKum dangah cun rampum huap phun 10 exam tuahtu cu ting 8 ihsin ting 9 karlak an si ringring, tuikum ahcun phun 10 exam tuahtu cu 280,000 hrawng lawng an si. NUG cozah in ralhrang kuthnuai ih phun 10 exam tuahmi cu an cohlang lo ding thu an suah.\nShan Ralkap Le Mahten Ukawknak Ngah Wa Ralkap Pawl An Kapaw


Ziang hmuahhmuah Tlunah - Chinland Today Media\nSeptember 4, 2012 11:15 pm·0 comments\nBible Siar Ding: Isaiah 6:1-8\nBawipa kan Pathian cu thangtthat uh; A siangpahrang tokham hmai ah kuun uhla bia uh; Amah cu a thianghlim a si.\n– Saam 99:5\nSiangpahrang Bawipa cu a thi. Siangpahrang Uziah cu ttihzah upat tlak siangpahrang thar a si. Profet Isaiah cu a neta ih siangpahrang hi Israel mi pawl hrangah ziangti’n si hitluk in a ttha thei sipei, ti’n a khuaruah a har.\nYahweh Pathian in a hnattuantu profet Isaiah ih thinlungput le khuaruah daan cu hih leitlun thil umtu daan par lawnglawng ah tthum awk lo dingin a tuahsak. Biakinn sungah Pathian in Isaiah hnenah langnak (vision) a hmuhter, a thuam ih a cawisang. Bible calehnak pakhat cun, “dinhmun saang ah a hlirso,” a ti (Isa. 6:1 KJV).\nTuni ah, kan nunphung (culture) cun puaituah (celebrity) vekih Pathian biakkhawmnak in in neh thluh. Lemcang (zuksin minnta/minntami) hminthang (movie star), lehpan thiam (athlete) hminthang, le naingnganzi tama (politician) pawl in kan khuaruahnak hmuahhmuah in ciahneh (influence) thluh, media ih an nun thuanthu tarlangmi pawl hlir kha mikip in kan uar ciamco. Kan kaa cun Bawipa cu saang ah khaisang uhsi! kan ti, asinan kan uarzetmi actor pawl tluk hman kan Bawipa hmuh hiarnak thinlung kan nei lo. Kan Pathian ih Ttongkam (Bible) siar ding cu minuamtertu zuksin magazine suak thar sungih cahram pakhat siar ding tluk hman in kan hngakhlap maw?\nIsaiah in Bawipa a hmuh tikah thulehnak (response) pahnih a tuah. A pakhatnak ah, amai’ sualnak a hmu aw. A pahnihnak ah a khaisanmi a Bawipa ih hnattuan a hril. Anih cun Bawipa Pathian cu mi hmuahhmuah hnakin, le thildang ziangkim hnakih saang sawn ah a um a si, timi thutak kha a theifiang ngah a si.\nZovek minung khal in Pathian cu an zuam (compete) thei hrimhrim lo ding ti thei aw.\nKhaisanmi Bawipa, Nangmah cu a saangbik biak tlak dinhmun ih ka lo ret thei ringring lonak parah ka sualnak in ngaidam hram aw.\nKhaisanmi Bawipa hnakin zovek minung le ziangbangtuk cangvaihnak sawn kha so thinlung thathawhnak thawn ka fuk ih kan pan?


Chin raltlan tamzet umnak Delhi khualipi ah Covid mina a phul in an phul - Falam Online Media\nApril 19, 2021 Ni Hnem Sung\t0 Comments\nChin raltlan tamzet umnak Delhi khualipi cu tufang ah dinhmun ṭhalo zetin a um. Aninii in Covid mina an pung vivo ih cozah Siizung lam khal hai an daih aw nawn lo.\nNikhat hnih sungah nat nei thar an tamtuk ruangah ni 7 sung lockdown tuah dingin Delhi cozah in thuthluknak a tuah ih tuizaan April 19, zaan nazi 10 in lockdown nei ṭan ding a si.\nIndia coronavirus: Delhi announces lockdown as Covid cases surge https://t.co/K0ZKlDTpPw\n— BBC Health News (@bbchealth) April 19, 2021\nDelhi cozah Siizung zate deuh thaw cu Covid mina tuamhlawmnak ah hman lawk an tum ih Siizung um cia mina besiatuklo cu inn lam ah an tlun ter thluh.\nCuticingin Delhi cozah Siizung zaten Covid mina an khat thluh ruangah kum upa, mina tuamhlawmnak nursing home le bulpak Siizung pawl khal Covid mina hrang hmun tuah dingin Delhi cozah in thu a suah.\n“Covid test tuahtu mipum 3 ah mipakhat a positive. Nihnih-thum sungah thinphang ding khawpin mina an pung sawt. Kan Siizung ih rathleng Covid mina zate deuh thaw cu mi cor pawl bangih mah te ding thei nawnlo besiazet an si” tiah cozah Siizung (Aruna Asaf Ali Govt Hospital) ih hnaṭuan Dr. Amad Hussain in HT hnen ah a sim.\nChin raltlan tamzet umnak Janakpuri C1 lam khalah Covid nat a karh nasatuk ih tuzarh sung ah Chinmi rinsantlak pacangno pakhat khalin Covid nat thawn mual in liam san. Cuih tlun ah mina besia nunnak hrang tiang phansak ummi Chin raltlan dang khal an um tiah theih a si ih Covid positive nan besia tuklo Chin raltlan Covid mina 50 an kim zik tiah Chin community hruaitu pakhat in a ti.\nIndia’s Modi scorned over reckless rallies, religious gathering amid virus mayhem https://t.co/pFP6kKlME9 pic.twitter.com/leXTetd7vU\nHiti`n Delhi khualipi ah Covid nat a karh ciamco cu ramkhel duhphorh lamzawhnak le biaknaklam puai tuah lole biaknak thawn pehpar ih mibur pungkhawm pawl ruangah a si tiah India PM Modi in a ti.\nTui dinhmun ah Delhi khualipi ah Covid mina 853,000 an um zo ih cumi ah damsal 766,000 le mithi 12,121 an um zo. Rampi pumhuap zawngin India ram cu leitlun covid mina tambiknak US sangtu a si ih tuidinhmun ah Covid mina 15.1 million an kim ih damsal 13 million le mithi 179000 an um zo a si.\n← Chinmi hminṭha tertu Salai Dawt Cung Lian in mual in liam san\nASEAN meeting ih ralbawi Min Aung Hlaing an sawm nak san →


Zuknung & Awnmawi Archives - Page 2 of 8 - Chinland Today Media\nTitanic longpi letnak zuknung hlapi a simi ‘My Heart Will Go On’ timi Celine Dion ih sakmi phuahtu James Horner cun mani sun ah vanzam fate cangsualnak ruangah famdai a cang ta. Horner hi Titanic zuknung lawng siloin, Braveheart, Apollo 13, The Amazing Spider-Man, Avatar zuknung pawl khal ih hlafing pawl tuahsaktu a si. Leitlun zuknung cangthiamnak ih lawmman sangbik […]\nby CT Media ·\tJune 23, 2015 ·\nMai Daidim Korea le Myanmar ram palai pehtlaihawknak kum 40 kim hminsinnak ah Korea K-Pop hlasak thiam a simi Ailee, BTS, Halo, A.Kor le N-Sonic pawl telih tuah dingmi 2015 K-Pop Concert Live in Yangon cu June 16 Zan Myanmar Event Park ah tuah a si ding. A veithumnak K-Pop concert tuahtu ding Han Beak Company ih U Aung Min […]\nby CT Media ·\tMay 24, 2015 ·\nBlues Awnmawi Siangpahrang BB King Pialral Ram Pan Ta!!\nLeitlun awnmawi dangdai, Blues tihmin mawitu, Riley B. King cun kum 89 sung leitlun ah caan a hmang ih cutin, tuini ah a ruun thang inn pi in pialral a pan fel ta. A fanu Patty King hin tuizing ah a pa a thihthu a than. A than veten leitlun awnmawi lam ih hminthang pawl cun an suunnak catlang an […]\nby CT Media ·\tMay 15, 2015 ·\nNu Sunlawihnak Hla Pawl\nChinland Today Media Ngainatu Zaten!! Nui’ Ni Sunglawi ah Pathian in lo um pi cio hramseh! Pathian in leitlun nu pawl zaten thlawsuah pe in malza sawm hramseh! Mi hrekkhat hrang ahcun, zamual liamsan zotu Sunghno Nunu ngaiih an mitthlia luan caan khal a si men thei? Nu neilo vek ih ruat awtu pawl hrangah Ni lungawi umlo vekih an […]\nAngelina Jolie Tei’ Nupa In Syria Nauhak An Fa Ah La Ding.\nLal Ruat Thang Ramsung buainak nasate ruang ih umnak ding neilo le a vakvai rero mi Syria nauhak nu le pa neilopawl ih dinhmun cun Angelina Jolie ih lainatnak hnukno a dir tla bik cu a si. Taksa hrisellonak ruang ih caan tawkfang sung zatoinn ih a um hnuah Angelina le kum 39 ih upa mi film star, a pasal […]\nby CT Media ·\tApril 20, 2015 ·\nSanthar mino pawl ih an thihcilh mi One Direction ih an hlasaktu pakhat, Zayn Malik cun cawlh a tum thu a puang. Kum 22 mi tlangval menmen si ka duh sawn tiah a ti. Hi thu hi One Direction pawl ih leitlun hmun dangdang an fehnak ih a tel manlo hnu ihsi a rel mi a si. One Direction pawl […]\nby CT Media ·\tMarch 25, 2015 ·\nAcademy Hrangih Zummi Pawl Ih Lungsuak Tongkam\nTukum Academy pek dingmi ah ngahtu dingih an zummi 4 pawl ih lungsuak tongkam pawl run tarlang ve sehla: Academy Nay Toe: Tukum academy hrangih an hrilmi zuknung phel 6 sungah phel 4 ah ka tel ve. Mipi in academy ngahtu dingah in zumnak parah ka lungawi. Asinain, academy laksawng ngah ding hnakin mipi ih pekmi academy ah ka lunghmui […]\nby Henry Mang ·\tNovember 30, 2014 ·\nJustin Bieber$ 80000 Kuan Ding\nMai Fibi Tuikum January thla, Calabasas, Cali fornia ah Justin Bieber in an inn hnen pawl arti in a deng ruang ih, thu buai cu a nung vivo ih, tui tlawng kai nikhatni ah Justin Bieber hremnak thu bawt cat a si zo. Hi thu ruangah Bieber cun Dollar Thawngsawmriat a kuan ding. A hlan ih hi vek neuhneuh buainak […]\nby CT Media ·\tNovember 12, 2014 ·\nMai Fibi Poisa lam ahcun a van t’ha nasa ih, hmanseh tlangval lamah Jennifer Lopez hi a van sia thei nasa. Van t’hatnak hmuahhmuah hi minung in kan nei thei lo si bik ko. Jennifer Lopez cu ngaih zawng lam ih mi van sia pawl ah a rat tel ve. Kum 45 mi, pasal voithum nei zo Jennifer Lopez cu […]


A sungah Satan a um a si tin Roman Catholic Priest in nauhak cu Ti sungah a hnim; VIDEO - Buannel News\nA sungah Satan a um a si tin Roman Catholic Priest in nauhak cu Ti sungah a hnim; VIDEO\nDecember 18, 2018 Buannel News COLLECTION, HOT NEWS, Latest 0\nTufang social media ih laar zetmi Raman Catholic puithiam (priest) pakhat in nauhak baptisma a peknak ah Ti sungih veikhat hnim dingmi cu vei thum rori a hnim mi in mipi tampi ih sawisel a hlawh ih, cu rualrual in nauhak ih nulepa khal an mawhthluk nasa. Himi baptisma pek lai ah hin nauhak ih nulepa cu an kiangte ah an rak um ve ko.\nHi thil a cannak hmun hi Russiaram Yessentuki ih St George Convent ah a si. Nauhakpawl baptisma peknak an neiih, himi Video ih kan hmuhmi nauhak baptisma a pek lai ah nauhak hi a ṭap rero.Ti sungah veikhat lawng hnim ding a si nan, a ṭap ruangah, puithiam (priest) pahin nauhak cu “a sungah satan a um a si hi” tiin vei hnih rori a hnim bet.\nHi nauhak hi kum 2 mi a si ih, a Nulepa in baptisma co ve dingin hitawk hmun ih an rak hruaimi a si. Nauhak ih Nu cun “Ka fanu hi kum 2 ih upa a si. Puithiam (priest) a hmuh veten a ṭih ih ban hna thiam loin a ṭap ciamco. Biakinn ih kan fehpi a veikhat nak a si”, tiah a sim.\nHi thu ah mi tampi in an sawiselih Nauhak ih Nulepa an mawhthluk, mi ṭhen in puithiam (priest) an mawhthluk ve.Ṭhen khat comment nak tla cu siar nuam lo zetzet a tel. “Hi puithiam (pries) pahi Kawhhran hnaṭuan maw a si, Satan hnaṭuan so a si?” ti tla in an comment.Video rak zoh ve hnik aw le, nangteh ziangtin na ruat?\nVideo a lang theilo pang asile, screen parah hmet awla a langcih mei ding.\nMineinung zet Pitar pakhat cu Tlangval kum 19 mi thawn an umtlang lai kai ngah; VIDEO\nCNA Tapungpawl ih mi an thahnak kum 22kim hngilhlonak tuah


THLENG - Hre Mang\nKum 2000 hnulamah Laimi mi tam zet ramleng kan thleng. Ramleng thleng hmuahhmuah in hmuhtawn dah lomi dinhmun kan thleng cio. TTHLENG awknak maksak kan tawng cio. Ramsung um khal THLENG awknak tampi an tawng ve. Asinan cui kan hmuhtawn rero zomi pawl hi kan miphun thuanthu, kan khua kan ram, kan kawhhran, kawn pawlkom, kan innsang, kan bulpak nun hrangah a tawk hrih lo tiah kan ruat cio asi ti a lang. Ziangruangah tile bulpak nun ih harsatnak, thleng tulmi pawl tampi hnakin mibur cangvaihnak, kawhhran, community, khua le ram, pawlkom phunphun le cozah kumpi kaihhruai awkdan tiangin THLENG a tul hrimhrim asi ti ruahnak mipi lungsungah a um timi cu tongkam, cangan in siseh thuanthunung kan zoh tikah siseh a tu ih kan dinhmun lungawi tawk lo nak ihsin a lang. Asile ziangtin ziangmi kan THLENG a tulih kan THLENG hnuah khuiah kan thleng ding?\nKanmah pulpak nun thleng ding cu kanmah bulpak pakhat cio tuanvo asi. Kanmai insang tuahtha, thleng dingin kanmah insang pakaht cio tuanvo asi. Kanmah kan peng, Falam tuahtha, thleng dingin Falam pawl tuanvo asi. Chin miphun thuanthu tuahtha dingin Chin miphun pawlin tuanvo asi. Burma ramkulh tuahtha, thleng dingin kanmah Kawlram mi pawl tuanvo asi. Midang mawhsiat nawn hlah uhsi. Midang parah hngat aw nawn hlah uhsi. Sal lungput tlansan in thuanthu in kan liangparah a thummi vekin tuanvo la in ding thlang uhsi, thleng uhsi.\n1. Mahlemah thleng awknak\nTahthimnak pakhat: Vurlakah a taangih a khawng theh zomi tlaklabeu (frog) pakhat cu tidai retmi bel sungah an ret. Belcu a tawka meisa in an ur. Belsung ih tidai cu nuam tete’n a sa sinsin. Tlaklabeu cun nuam a ti tuk. Bel sung tidai cu a saa sinsin. Nuam a ti deuhdeuh. Netabikah tlaklabeu in a saa tuk ti a theih awk tikah a taksa cu a hmin theh zo. Belsung ihsin a suak thei nawn loih a theih awk tikah cun a tlaituk zo, a thih a tul. A thi.\nMibur mizia cu bulpak mizia komkhawmmi asi. Kan khua kan ram, kan pawlkom, mibur nun kan zoh asile bulpak pakaht cio sunglam nun mizia a langter. Khawpi pakhat ih mawinak cu an khawsung mi pawlih sunglam mizia, lungput langtertu asi an ti. Falam khawlipi a tumsuk duahdo mi khi Falam mipi pawl lungput langtertu asi. Falam mibur umkhawmnak kipah phunzainak a tamzia cu zapi theih asi. Hruaitu parah lungkim lonak, mibur cangvaihnak parah lungkim lonak, satan le kawl cozah parah lungkim lonak pawl, asezawng lungput (negative mindset) nei theh dingin tefa pawl kalrah ah tongsia a tamtuk. Cuvek dinhmun lakah santhar thansohnak, bulpak inn nun awlsam dawi in kan tlai theh asile a tlunlam ih tahtthimnak ih hmain tlaklabeu vekah cang in santhar santiluang in kan miphun thuanthu cu runsuak theih nawn lo tiangin a fenhlo vivo ding.\n“Mi zokhal, Khrih ah a nungtu cu sersiamthar asi” tiah Bible in in zirh. Pulpal nunah nunthar langlo, nun danglamnak nei lo,nun THLENG awknak umlo, biaknak lem, piantharnak lem, pawlkom doctrine lem, biaknak thurin lem pawl tlansan in pulpak nun thlengnak zumnak nung, Pathian Thlarau kaihruaimni nunthar, sersiamthar lamah ke kan kar a tul. Kan THLENG aw ding maw, kan hloral ding? Cumi lawng kan thuanthu in nitin kan hmai ah in thlenpi asi.\nGhandhi in “midang parah thleng awknak hmuh na duhmi cu nangmai nunah thleng hmaisa seh” tiah a rak sim. Midang nun, midang pawlkom nun, midang insang, peng le miphun, pawlkom pawl si loin bulpak nunah nunthar, sersiamthar, a nungmi cakuat si dingin Bawipai hmaiah tangdor in rawl ul in thlacamnak thawn hlan aw thlang uhsi.\n2. Hruai awknak thar\nTahthimnak thawn thawksal uhsi: Voikhat cu Scotland ramah zinan khurlai, zinan phurtu lawngpi pakhat a kaang. Zinan cu tipi parah a bung theh ih a lawngpi cawpcilh in a alh dump. Lawng parah mi tampi cu an alh cih the. Cuilai fangah mi pakhat, zinan khur hnatuantu pakhat cu a alh reromi lawngpi parah ihsin a alh reromi tipi parah a dawp thla. Ziangtin a alh reromi tipi parah na dawp? Tiah thu an sut tikah, “a alh reromi tipi parah ka dawp asile tisungah ka pill an dingih ka thi lo ding ti ka thei” ati.\nA feh reromi kan Laimi thuanthu cu a alh reromi lawngpi vek asi tiah tahthim asile kui ah kan dawp ve ding? Pawlkom phunphun kan din, a dang lam cuang lo. Kan miphun, kan khua kan ram siatsuahtu hi kawl pawl an si lo, Hakha le Tedim an si lo. Kan miphun, kan khua kan ram, siatnak le thatnak hrangah a tihnungbik le tuanvo neitu cu kanmah kan peng, kan ram milesa kan si. Ziangruangah kan politicians, biaknak lam hruaitu, miphun hruaitu pawl to tlang thei lo, thutha rel tlang thei loin an do aw aw, ziangruangah kanmah Laimi le Laimi kan mai milesa upatnak kan pe thei lo, kan upat thei lo, miphun dang upatnak pek kan duhsawn, ziangruangah kan mifim pawl ih fimnak cu upatnak in kanc o hlang in an dung kan thlun lo? Kan THLENG aw ding maw, kan pil hlo ding? Hril ding kan nei.\nTuisan minung pawl nuntu ziaza kan zoh asile Khrihfa mi piangthar ka si, ti aw tu pawl nun hi kan pupa rirai bia, zuu le sa thawn a rak nungtu pawl hman kan thluk nawn lo ti a lang. Thuphan per lamah siseh miphun hrang tuannak lamah siseh zumnak nunpi lam ah siseh kan nun cu mah le pumpi hrang tlan zuam awknak ah kan tla se theh.\n3. Ziangmi kan THLENG ding?\nMilai nun thuhram dintharsal a tul: 1) Bulpak Pathian thawn pehzawm awknak-nunthar, sersiamtharmi nun-lungput thar, tongkam le tuahnak, kekardan thar; Pathian sunloihnak petu nun pumhlum sersiamthar mi nun; 2) Pulpak nuntu khawsak-taksa, thinlung, thlarau ah rinsan tlakmi bulpak nun, rinsan tlak le cawimawi upatnak tlak nunmawi; 3) Midang pehtlaihnak, insang sunglekhat, inhnen, midang, miphun dang, kan el le in dodaltu pawl thawn pehtlaihnak, 4) Soceity le government kan pehtlaihnak, tuanvo kan neihmi, le 5) sersiammi ziangkim parah kan pehtlaihnakle tuanvo kan neihmi pawl, milai nun pumhlum tuaithar mi, sersiamtharmi, Pathian Thlarau ih lamhruai mi nun nei thei dingin thleng awknak kan miphun in kan tul.\n4. THLENG awknak daltu\nTahthimnak pakhat: Nauhak pa te in a ih hlan ah video sungah sihal (wolf) hrang, tihnung zuknung a zoh. Zanah a itthat thei lo. A tih. An ihnak khan sungih hnipuan retnak sungah sihal (wolf) hrang um rori in a thei. A nulepa in meisa vang in an zoh, an zohter hnu khalah a tih thotho. Zai tampi cutin it thei lo in a um. A nulepa in video cu an zoh ih sihal hrang ih tihmi, plastic namsaupi, vam hemhem kha dawrah an va lei ih an ihnak khan thilretnak sangka ah an ret. Cui hnu lawngin nauhak pa te cu a itthat thei.\nTHLENG nak pohpoh ah a duh lo tu, daltu an um ringring. Leitlun thilri, tulsammi hnakin THLENG nak daltu milai pawl thinlung hi thleng harbik asi ringring. Tihmi an nei ringring. THLENG awknak a thlen tikah an hrangah an duhlo zawng a thleng dingah an ruat ringring. Dinhmunkel (status quo) nuam titu pawlin THLENGnak an duh lo.\nA tuvekin THLENGnak um loin tuahkel, tikal, nunkel, simkel, pawlkom kel, thukel, lamzin kel zawh vivo asile Tipithuamthum lam pan in a fen reromi Vuiruak parah a nuam aw zetmi tlang-ak rual vek kan hual pang thei.\nKhrihfa, a nung Pathian, duhdwtnak Pathian, dingfelnak Pathian, cakkim Pathian betu, santhar Lai minung pawl ziangah kan phunzai rero? Rirai bia kan pupa pawlin anmah le san cio ah miphun thuanthu, bulpak nunmawi, insang, khua le ram, pawlkom hngetkhoh zetin thuanthu an rak tanta ih an nun cawpcilh in an miphun sinak an rak kilhim. Pathian zangfah lainatnak an parah a lang. Leitlun khuazakip lakah a duai ce lo mi tesinfa in tanta. Santhar minung pawl nun zoh tikah upat tlak nun, pawlkom, mibur cangvaihnak, a thup ah siseh langhnan senpi vangtlang nunah siseh, thuanthutha kan tanta thei nawn lo?\nKan duh khal le duh lo khalle kan thuanthu cu a THLENG aw rero. Kan pupa pawlin an theihdah lomi ramah kan miphun pawl an thleng zo. Kan pupa pawlin an theih dah lo mi le an ruahban dah lo mi santhar bungrua thatha, computer, cellphone, tvp, lai khua tiang a thleng zo. Kan pupa pawlin an rak theih dah lo mi sumpai, pursum leilawnnak in kan khua kan ram, kan miphun thuanthu a cim, a nuai rero zo. Kan THLENG aw ding maw, kan hloral ta ding, hirl ding kan nei.\nA cipciar in ziangtin ziangmi kan thleng ding timi cu thusaupi le dinhmun ih zir in cipciar in zetin hawlsuah vivo ding asi.\nNangmai bulpak, insang, kawhhran, pawlkom, khua le ram, miphun, THLENGnak ah na thleng aw ve ding maw, dungah tanta na si ding, kan si ding?


Tho Aw - Chinland Today Media\nFebruary 12, 2009 6:21 pm·0 comments\nJohan 20:1-8; 19-20\nHlanlai ah nan sualnak ruangah le Daan lengih a ummi Gentile mi nan si ruangah thlaraulam ahcun mithi nan rak si. Sikhalsehla atu ahcun Khrih thawn hmunkhat ah Pathian in a lo nungter zo. Pathian in kan sualmawhnak hmuahhmuah cu in ngaidam zo. –Kolose 2:13\n– Suahlannak 39-40\n– Matthai 23:23-39\nFebruary 6, 1958 ah England ram ih Manchester United bawhlung club member pawl tomi vanzam cu Germany ram Munich khua ihsin a zam zawngah a tlak. Cumi vanzam totu bawhlung thiam tampi an thi ih mi tampi in bawhlung Club teh an din thei nawn pei maw tiah an riahsiatpi. Asinain tuni ah leilung tlunih mi ih theihbikmi Club a si. Himi Club a din saaltu cu vanzam tlami sung ihsin a rak luattu Matt Busby a si.\nKan dung kum 2000 zikte laiah Jesuh an kai ih an thah tikah a dungthluntu pawl an bei a dong, ruahsan ding an nei nawn lo. Asinain hmaisabik thosaal ni zingah a thlankhar lungpheng cu thawn cia in a um (John 20:1) tikah an beidongnak cu a hlo ttheh. Jesuh cu a tho zo!\nA rei hlan ah Jesuh cu Mary Magdalen hnenah a lang (cc. 11-16) ih sangka khar tahrat in a tongkhawm awmi a dungthluntu pawl hnenah a lang (c.19). Amah ih langnak in thlengawknak makzet a suak. An lungawituk (c. 20 NIV).\nNa leilung nunram ah bulpak sunnak, innsaang sungih thih hlohnak, harsatnak dang khal tampi na tong thei men. Jesuh thawhsaalnak cu a dokalhtu tumbik hnakin a tum sawn ti a lang. A dungthluntu pawl a tharthawhter saal bangin na nunnak khal tuni ihsin thokin a lo tharthawhter saal thei.\nA tho saal zo, Amah thawn ruahsannak, nunnak le tleunak,\nKhrih a thi lo, thihnak sawn mizaan ah a thi tiah mi in an ti;\nLungawinak thudik le thil ttha hmuahhmuah,\nAmah thawn an tho saal.\nPathian in ziangvek harsatnak khal thil ttha ngahnak dingah\ncaan remcaang ah a canter.\nA Tthami Riahsiatnak\nTuar Tulmi Ni pawl\nThudik Hrangih Thih Ngam\nA Tuanvo, Kan Tuanvo\nTaanlaih le NU pawl\nKum Upatuk Maw?\nFanu Hrin Ruangah\nPHONE RUANGAH A FA IN A THIHSAN\nKalay Valley Chin Chiristian Relief Commiittee Sumpai Kuattu Cazin\nChristiano Ronaldo le Lionel Messi Rualpi Tha Kan Si Lo: Ronaldo


Palik le SAC ralhraang sunglamthu puut darh. | Falam Online Media\nMay 27, 2021 May 31, 2021 Ni Hnem Sung\t0 Comments\nSAC ralhraang ukhruainak hnuai ih hnaṭuan bansantu, CDM ih telve palik ṭhenkhat cun hnaṭuan an ban naksan le palik sung thu pholang in atufang SAC ralhraang kut hnuai ih hnaṭuantu palik pawl an mual phoh.\nCDM ih telvetu Paliktlan pakhat cun “Nunnak thaap in mipi hrang hnaṭuan dingin tiamkamnak kan nei. Asinan atuih SAC ralhraang cangvaidan cu palik pakhat ih thlundingmi phungdaan thawn a kalhaw bepbep”.\n“Cuihtlunah atufang rampihuap doawknak pawl kan zoh ciang tikah palik pawl cu SAC ralhraang ih hmanfung pakhat men an si zia le bulpak him thei nak ding hrangah cerek khamtu, an aiawh ih thituding men ah an hmang timi kan hmu thei” a ti.\n— FOM (@FOM66530376) May 27, 2021\nPaliktlan pakhat khalin “Rakhine ram ih ka duty lai ah ralkap pawl ih hmanlakmi ka rak si ve. Palik 4-5 hrawng lawng kan si hlei ah meithal puak thei fangfang kan hmang. AA ralkap thawn tongawding kan si ih in ra siim hai bang sehla thih lo baak ziin dang zawh ding a um lo.”\n“May 23 ih Shan ram le Kayah ramri doawknak kan zoh tik khalah SAC ralhraang lam ih mithi tamsawn cu raldonak ih hmanṭangkai tuk lomi shotgun meithal kaitu(မီးကျိုးမောင်းပျက်သေနတ်) palik pawl an si. Tu ih an hman reromi khal ralkap pawl ih hman duh lo mi sanmanlo meithal an si”.\n“Ralkap hmunram thianfai an duh khalle palik bawmnak an dil. An kenmi meithaltum cu Palik sakhaan ah ṭhum in mi an kap. Asinan, Doletsal kan tong tikih tuarbiktu cu palik thotho an si. Mi kan mal hlei ah kan ralthuam le hman an tlak lo” a ti.\nRampi boruak thlirtu le CDM teltu paliktlan pawl ih sim dan ah မြို့နယ်, ခရိုင် uktuding khalah anmah palik sungta khaisomi hmuhding an um hruthralo ti a si.\nPalikbawi ṭuanphu an tamtuk nan hnathar peknak a um tikah ralkap lamlam palikbawi an ṭuanter. Cumicu ralkap duhdan ih hnaṭuan thei dingin le hriamhreikai ralkapbu lole mipi humtu thawn kahdonak a suak tikah palik rank niam pawl thihmaisabik dingih fial theitu an beisei ruangah a si tiah an sim.\n“Veng sung ah mahte tuah theih mi Tawh bohṭul tivekmen a um khalah palik kotahrat in an boh fial. Mipi thawn tongaw tik khalah tuahlo theihloin palik hmai an nor ter” tiah Paliktlan cun a sim hrih.\nMin Aung Hlaing hohami Kawl ralkap in February 1 ih rampi ukhruai thuneihnak an la hnu ah rampumhuap mithi 1000 kimzik an um thlang. Cumicu SAC ralhraang kuthnuai ih hnaṭuan Palik pawl ih tuahmi/thatmi bang dingin SAC ralhraang an cangvai mi a si tiah CDM ih teltu Paliktlan pawl cun an ti.\n“Atak ahcun lamzawhtu mipi ṭhenṭhek tikah ralrinpek hnu ah caan tawkmai hngaktading hi palik hnaṭuan a si. Ralrinpek veten kah cih ding a si hrimhrim lo. Nan, ralkap pawl cun hmaisabik ah palik an dingter ih dunglam in an kap thok. Rampumhuap mithi tamsawn cu mihrokhrawl SAC ralhraang pawl ih that mi an si ih mipi hmai ah palik hmai bal dingin dunglamin hna an ṭuan mi a si” tiah Tamwe khuami paliktlan pakhat cun a ti.\nTukhalah Kawlram palik cu SAC ralhraang ih hnaṭuanpekmi Ministry of Home Affairs kaihruaitu ralbawi kuthnuai ah an ret ih Palik kaihruaitu cu ဒုတိယဗိုလ်ချုပ်ကြီးသန်းလှိုင် a si.\n← Kalaymyo, Thazi (သာစည်) khua boruak sosang, Tukhalah an kapaw rero\nFalam : Ningzak neilo zetih cangvai hmang pawl ralrin an pe →\nRalkap lamṭang Mandalay, Veng Lal thar Naam dawt tuar lala\nMay 6, 2021 May 6, 2021 Ni Hnem Sung 0


A poituk e:Thihnak hi cu hohman nih hrial khaw asi hrim lo mu – The Cherry Par\nA poituk e:Thihnak hi cu hohman nih hrial khaw asi hrim lo mu\nOctober 4, 2019 admin Chin\nKalay University ih Botany Major in kumkhatnak a kai rerotu fala pakhat cu mi sualral kut ihsin thah a tong tiah theih a si.Thuhla um dan cu Kalay university ah Botany Major in kumkhatnak a kai rerotu fala Aye Chan Mon cu camibuai an theh ni September 25 ah a hlo.\nFala Aye Chan Mon cu minun tlaitluang zet, mizia tha ngaingai, rualpi kom thiam zet a si ruangah rualpi komtu, neltu, ngainatu tam zet a nei. Fala Aye Chan Mon cu inn lam a tlun nawnlo ruangah a rualpi pawl cun inn ra tlung thlang aw, kan lo ngai zet hokhaw, atu hi khuilam ah na um ih caan na hmang tiah a facebook timeline ah ngainak ca an ngan cio.\nFala Aye Chan Mon hlohnak thuhla thawn pehparin Zan Min Thet timipa cu palik pawlin rinhmainak thawn an kai ih thu an sut tikah a thah thu a phuangsuak.Ye Sun Kyun pura thlanglam ih thingkung hnuaiah Zan Min Thet cun Aye Chan Mon cu nam in vei tampi a dawh ih a thih hnuah a ruak cu tiva ah a hlon.\nAye Chan Mon ih motorbike cu Zan Min Thet in a zuar hnuah a ngahmi paisa cun a fala thawn Pagan khawpi ih pura biak dingah cun an feh. Palik pawlin motorbike a zuarnak an zingzoi ih Zan Min Thet cu Pagan khawpi ihsin a ra tlunlam ah Mandalay ahcun an rak kaihngah tiah theih a si.\nZan Min Thet in tiva ih Aye Chan Mon ruak a hlonmi cu mizan ihsin an hawl thok ih tuini tiang an hmu thei hrihlo tiah theih a si.\nPrevious Post:Nungak lal tha chin hi pei lainu hlasak thiam cu asi hi (+video)\nNext Post:Zoh ah hin lungthin a faak ko kan ram a sifah ning hi


Mexican Hel Pawlin Minung Sa An Ei >>> – Meifar\nMexican Hel Pawlin Minung Sa An Ei >>>\nMexican ramsung ah hel, hriamkai pawlkom tam zet an um ih pakhat le pakhat an doaw ṭheu.\nTulai ahcun The Jalisco New Generation pawlkom hi an hminthang zet ih an thazang khal a cak, a hlan ih hel pawlkom tumbik ‘Sinaloa’ pawl thawn an doaw ṭheu. The Jalisco New Generation pawlkom hi tualsung palik pawl khalin an tham ngam lo.\nAn thahmi an ral pawl ih taksa cu an candip hnuah an pawlkom ih lut thar pawl an eiter. Video pakhat an tarlang mi ah an ral pakhat cu an kai ih nasa zetin an hrem ciamco, dunglam ah a kut pahnih n an tawnbet ih a thin an lasuak.\nA thin cu an member thar pawl an eiter. Hel pawlkom ih tel zo pakhat in, “Hitin an cangvaihnak a san cu ral pawlin in ṭih hai seh ti an langter duh ruangah a si, an kaihmi pawl cu an ke tin le kut tin pawl an dirhthlong sak hnuah an sa an ei ṭheu. Minung saei cu sinak sang zet ah an ruataw” a ti.\nHakha Ihsin Yangon Feh Tum Mino 3 Cu Check-Gate Ah An Kai\nRamlak Ah A Thataw, A Ruak Cu Ramsa Pawlin An Ei Darh Thluh


Hmel Pianhmang danglam ruangih hmuhsuamtuar pate Dinpitu An Pung Vivo | Falam Online Media\nHmel Pianhmang danglam ruangih hmuhsuamtuar pate Dinpitu An Pung Vivo\nRiahsiathlak zetin hmel pianhmang danglam ruangih hmuhsuamawknak hi Leitlun ramtin phunhnamtin lakah hmuh ding a um.\nHmel pianhmang danglam ruangih hmuhsuamawknak dodaltu khal an um ih pawlkom zawng khalih dintu an um nan mihring pakhat cio ih kan lungput a bangaw hai lo tikah Leitlunhuap zawng in an hlawhtling theilo.\nCuvek, hmel pianhmang danglam ruang ih hmuhsuamtuar mipakhat cu East Africa, Rwanda ram ah a um. Amah hi kum 21 mi a siih a hmin cu Zanziman Ellie a si.\n2 minutes in and this video is already problematic and the fact that someone went as far as calling him real-life Mowgli for a catchy headline is demeaning and obtuse.\nBullies Call Him Monkey | BORN DIFFERENT https://t.co/LIkZA6X6Md via @YouTube\n— isokeno (@_isokeno) December 1, 2020\nMicrocephaly timi nat ciikhat a pianpi ruangah a riruang a danglam zet. A taksaruang thawn milawlo in a Lu a fate hlei ah a ṭong theilo.\nHmel painhmang danglam a neih ruangah an khua pawl ih hmuhsuam a tuar ih khuasung khalah umngam loin hramlak ah a caan a hmang tamsawn ruangah “The Jungle Book” thuanthu sungih hramlak ih ṭhanglian “Mowgli” tiah an ko ṭheu.\nReport ih ngan mi vek a si le a nu in Ellie a hring hlan ah Fa panga a nei zo nan mual an liam thluh ti a si.\nTu ah, Ellie nu cun harsatnak an tonmi pawl cu Afrimax TV channel hnen ah a relsuak ih a fapa hmel dang ruangah khuapawh ih hual ciamco a tong thu khal a relsuak ih hnaset ṭongthiamlo a si ruangah Tlawng khal a kai lo a ti.\nAfrimax TV ih an interview zar ah, tu ah, Ellie te sungkua thuhla a theitu an tam vivo ih bawmduhtu mipi ih ngaihsak an hlawh thok.\nLEAVE HIM ALONE https://t.co/b8gKjdXQ6l\n— Second City Bureaucrat (@CityBureaucrat) December 2, 2020\nAn sungkua todelhawthei dingin Afrimax TV in hmalaknak a nei sak ih bawmdilnak GoFundMe page a tuah sak.\nGoFundMe page ahcun “Hnaṭuan neilo ruangah ei-inding nei lo nuhmei hi bawmcio uhsi. Ei-inding harsa ruangah le hmuhsuamtuar ruangah a fapa te cu hram lakah tlan in hramhring a ei ṭheu a si. Hih tlangvalpa le a nu hi bawmcio uh si” tiah an ngan.\nTu ah, Ellie te sungkua zangfah lainattu an tam vivo ih GoFundMe page ah an hrang ih bawmnak paisa hlu mi $3,958 a kim zo a si.\n← Interpol in Leitlun ram 194 ah Covid 19 vaccine thawn pehparmi Ralrinpeknak ca a kuat\nFalam ah Thli/Ruahkham Bualrawn sak tum a si ih Khawi Hmun ah sak sehla ṭha ding →\nSelfie zukaw lai ah Mino 11 Ṭek in a tla that


Tuizing An Kahawknak Ah KNDF 4 An Thi, Ralhrang 100 Hrawng Thawn An Kapaw Rero Lai – Meifar\nTuizing An Kahawknak Ah KNDF 4 An Thi, Ralhrang 100 Hrawng Thawn An Kapaw Rero Lai\nKayah State, Demawso Township, Sanpya 6 Mai, Ho Phet khua kiangah tualsung mipi kilhimtu KNDF le ralhrang pawl an kapaw ciamco. November 25, 2021 zinglam nazi 6:00 ah ralhrang 100 hrawng cu himi kiangkap ah umhmun khuar dingin an va feh cu Karenni National Defense Force (KNDF) in an rak kap ciamco ih kaphnih kahawknak a thleng.\nKNDF ṭuanvo neitu in, “Tu’khal kan kapaw reo lai, doawknak hi a nasa tuk ruangah khatlam khatlam ah mithi le hliamtuar an um. Kan kapaw rero lai ruangah mithi le hliamtuar cazin cu a cipciar in kan theithei hrih lo” a ti. Tutiang ahcun mipi kilhimtu lam ihsin 4 an thi ih hliamtuar khal an um hnuaihni.\nKNDF doawknak tualrawn ih hmainortu pakhat in ralhrang thi le hliamtuar khal an tam tuk a ti. Ralhrang pawl cu mipum 100 hrawng an si ih Loikaw Lwe Tamu Kone ralhrang sakhan ihsin pukpi le bomb thawn an rung kap bawm ciamco. Loikaw le Dimawso kiangkap khualak ah ralhrang pawl umhmun an va khuar ṭheu ruangah tualsung mipi kilhimtu pawl thawn nitinten kahawknak a thleng.\nHitin an doawk ṭheu ruangah himi kiangkap hrawngih um khuasung mipi pawl cu hmun dangdang ah sahimnak hawlin an tlan. KNDF thuphuangtu in, “Loikaw thlanglam ihsin pukpi le bomb an rung kap bawm ciamco, kiangkap khuasung mipi pawl cu an tlan thluh. Ṭhenkhat khuasung mipi pawl cu kan va hruaisuak ih hmunhimnak ah kan ret” a ti.\nRalhrang Pawlin Kalay PDF-UGF Sakhan An Va Sim, Sakhan Sungah Bomb An Rak Kamcia Ih Bomb Puak Ruangah Ralhrang 20 Hrawng An Thi


Benjamin Sum Ih Hla Thar Fing Hnihnak Cu Mipi Duh A Co Ih Laksawng Petu Ngah – Vapual Auaw\nBenjamin Sum Ih Hla Thar Fing Hnihnak Cu Mipi Duh A Co Ih Laksawng Petu Ngah\nAugust 18, 2020 vapual auaw Awnmawi, Milar Thuthang 0\nMyanmar Idol season 4 ihsin Myanmar pumhuap mipi theih le lar hlasakthiam Benjamin Sum cun Idol zuamawknak ṭheh hnuah a hla thar fing hnihnak cu tuini August 18 ah mipi hrang a thlah ih mipi a co tlunah lungawipinak laksawng a dong rero zo.\nBen Ben ih hla thar fing hnihnak cu “Khatlam Inn ih Fala nute” timi kawl hla a si ih a saktu a thiam , hla a mawi ,fale tlangval hrang hla thu a ṭhat tlunah lemcang hrimhrim zoh a nuam tuk cu mipi in an duh zetih nikhat hman cem hrih lo ah ting leng zohtu an um zo. Himi a hla thar Ben Ben cu a mip pawlin laksawng an pe rero ih tangka ih tuahmi pangpar ṭawn a don tlunah thildang phunphun khal a dong rero zo.\nHimi tlunah Benjamin Sum cu Joox Myanmar ah kum hrek sungih hlasakhthiam larbik ih hril a si ih Myanmar rampum huap hlasakthiam tampi hlanin mipi hriltlin a si. Hivekin hlawhtlinnak a ngah vivomi ah a mipi pawl a thupi zetih Idol cem hnuah tha thlah loin tha an pek ringring thei. Benjamin Sum cu Myanmar Idol season 4 zuamtu lakah mipi nei ṭha tuk rori a si ih Idol a cem hnu khalah a tuahmi ziangkim thazang an pe ih midang tluk lo khopin an dingpi ringring thei a si.\nRev.David Lah In Insein Thawnginn Hrang Tidai Thiang Tuahnak Cet A Hlu\nRethei Zet Dinhmun In 6D Thawn Phun 10 Ong Thei Chin Tleirawl Khal Bawmtu Nei Zo


Kum 14 nu Tlawngta Nute cu Kum 16 mipa in tleirawl in a that ih pawngsual - Buannel News\nKum 14 nu Tlawngta Nute cu Kum 16 mipa in tleirawl in a that ih pawngsual\nNovember 28, 2018 Buannel News Latest, NEWS, World News 0\nAW, kan leitlun, kan san hi a va se tak thlang ve. Thuthang sia a phunphun theih ding a tam. Doawknak khal a karh sinsin. Tlawngta nauhak in meithal thawn mi a kap tipawl, nauhakte an pawngsual tipawl, mipa in mipa a pawngsual tipawl, a phunphun sualralnak thuthang hi nitin theih ding a um ringring.\nTlawngta nauhak, tleirawl, kum 14 nute cu, mipa tleirawl kum 16 mi in sobul cu ralthuam vekin hmang tahrat in Tleirawl fala cu a vei 21 rori a talh/vuak ciamco hnu ah thi deuhlo fangin a zuah ih a thih hlante ah a pawngsual ta, cuhnu ah a taksa ruang cu tlu lo dingin hmuan sungah thil in a do ta.\nTleirawl fala nute hi Viktorija Sokolova tiih kawhmi a si ih tualthat tu le pawngsual tu hi a hmin an tarlang duhlo. Tualthattu tleirawl pate hin Viktorija hi vei 21 rori sobul thawn a vua tiah an sim. Asinan tualthattu hin tualthattu le pawngsualtu a ka silo tiah a ṭang ve. Viktorija hi a taksa hrek a hnipuan hlit-aw in a ruak sar a si.\nHivek lawmam in thatawknak rapthlak le pawngsualnak rapthlak tak a thlennak san hi ziangruangah ti theihfel a si hrih lo. Thi ding ko in vei 21 rori sobul thawn a vuak hnu, a thih hlante ah a pawngsual timi cu maksak tak le rapthlak tak a tling ban a si.\nLeilehnak ruangih hnipuan beekpi thawn lam ciamcotu Fala; Video\nOperation ih Naute neih ding a Pasal sungkua pawlin an duhlo ruangah mahte thataw


A Manhlami Hnatuan - Chinland Today Media\nJune 12, 2009 9:38 am·0 comments\n“Na thukam ruangah ziang tlukin so ka lung a awi; thilri mankhung sartu bangin.”\n– Saam 119:162\n– Johan 20\nAfrica ram Nitlaknaklam ih um “Mali ram” ih Fulani miphun pawl hrangah Maasina ttong in Thukam Thar Bible caleh bomnak ah Scott le Mary Crickmore cun pumpe in an nunnak tikcu caan kum 15 sung an hmang.\nA hmaisabik an leh suakmi ca pawl cu Mary in an umnak kiangkap ih khua pawl ah feh in mipi pawl hnenah a siar sak hngai. Thlaam sungah nunau le mipa bur tthen tete pawl thawn to tlang in an leh sakmi ca an theihthiam maw theithiam lo ti anmah ngai daan ih an rel khawmmi a ngai hngai ttheu. Cumi in Bible ca lehnak ah ttongfang dik le fiang hmang thei dingin a bawmzet.\nMi hrekkhat in Crickmore teih nupa ih pumpek awknak cu a hleifuantuk tiah an ruat thei men. Nunuam teih nuntu khuasaknak taanta in an ei inmi ti le rawl tla an thlengh thluh ih kum 15 sung rori niamzet in harsatnak hmun ah an um. Asinan an nupa cun “A manhlatuk” an ti. Ziangahtile atu ahcun Fulani mi pawl in Pathian Ttongkam (Bible) ca anmai’ siar theimi ttongin an nei zo.\nSaam ca ngantu cu Pathian Ttongkam parah a lung a awi, a ttihzah, a thin a nuam, a duh ih a thlun (Saam 119:161-168) . Pathian Ttongkam parah hnangam daihnak le ruahsannak nung a tong ngah.\nFulani miphun pawl in Pathian Ttongkam hlawnthil mankhung an sar zo (c. 162). Bible ca midang hnenah thleng thei dingin zuamnak le pumpeknak cu “A manhla a si” timi hi na lung a kim thei ve maw?\nBible in ruahsannak le daihnak a keng,\nLeitlun thil ih tah theinak khatlam ah;\nCuruangah hih thil mankhung cu midang kan hlawm ve ding,\nHih hlawnthil a nei ve lotu pawl hnenah!\nPathian kan duhdawtnak tahfung pakhat cu\nmidang hnenih A Ttongkam kan hlawm duhnak hi a si.


Caansiardan le Thiltahdan Ziangtin A Rak Suak | VCTH\nCaansiardan le Thiltahdan Ziangtin A Rak Suak\nHome » Cahram » Caansiardan le Thiltahdan Ziangtin A Rak Suak\nCaan (Time, hour, minutes, seconds) le Distance kan tahdan (metre le feet) pawl hi tuni ah amah ten a rak um cia vekin kan ruat cio ding ka zum. Ziangtin a rak cang thok, zo nih metre hi hi can siseh a ti tivek hi kan ruat dah lem ding ka zum lo. Tuni ah England ih Greenwich Time hmangin leilungtlun zaten caan kan siar dan kan lung kim. Nikhat hi 24hr in kan then, 1hr hi 60 minutes, cun minutes kha 60 seconds ah kan then bet. Hitin leitlun zate lungkim ih caan pakhat kan hman thei tikah hnatuan, khualtlawnnak ah a remcang zet. Cuvek thotho in thil tahdan leitlun huap ih lungkim in kan hmang tikah thilsak, pursum leilawnnak ah le hnatuannak a rem cang zet. Asinan himi thil pawl hi amah ten a rak cang mi a si lo. Milai ih tuah mi a rak si. Himi caan le thilri kan tah dan a rak suaknak ding hrangah science tampi a tel. Civilization a rak thok pekte ihsin mah te caantahdan, thiltahdan an rak nei cio. Kan lai ram pipu san lai khal ah Sen, Khing le Sum tin thiltah dan pawl kan rak nei ih a hrekkhat cu tuni tiang kan hmang lai. Hivek Greenwich time, Meter, Kg tin leitlunpi lungkim mi Standard Units (SI) nei thei dingah milai in kum reipi research tuah in an rak zuam.\nKhua hlan ahcun caansiardan le thiltahdan hi pakhat le pakhat kan bang awk lo hlei ah, a rak cekci (precise) lo. Vok sumkhat kan ti tikah, Sum cu minung par ih zir in a danglam. Sumkhat hi ziangtluk a sau tihi a cekci in sim theih a si lo. Hivek thotho in, nitlaknak lam ram pawl khal mah le ram ciar ah thiltahdan le caansiardan danglam zetin an rak nei cio. Engineering ka kai thok ihsin time, distance le weight pawl hi thuk deuh in pehtlaihawknak ka rak nei. Zo in meter hi meter siseh, zo in nikhat ah 24hr, 60minutes, 60 seconds siseh, zo in kilogram hi kilogram siseh, cule ziangruangah timi hi keimah ten ka rak ruat theu. Kandung zarh BBC documentary ah “Precision- Time and Distance Measurement” timi an rak suah. Cumi sungah caan le thil tahdan pawl ziangtin a rak cang timi an rak sim fiang ih tha ka ti zet. Himi cahram ah caan, meter pawl ziangtin siseh, ziangruang ah siseh tiih an rak relcat dan ka rak ngan ding.\nMeter a rak thok dan\nEgypt san lai ah “Rod” timi tahfung (pedan) an rak hmang, hi “Rod” hi Faroh Siangpahrang ih kiu ihsin kutzung can khi a rak si. Pyramids khal himi “Rod tahfung” hmang in an rak sak ih maktara ah a rak suak. England ram khal ah “1yard” cu Henry VII ih a hnar ihsin a kut zungpi can, Queen Elizabeth I ih kutdong can tin thuneitu par ih zir in an rak relcet/ hmang. Cutin leitlunpi lungkim mi thiltahdan hi an rak nei thei lo. 1872 ah Boston khua meisa a rak kang, Newyork le a kiangkap ih Fire Department pawl Boston ah mei hmit dingin an feh nan an pipe hman mi a bang aw lo, tidai laknak cet lu khal a bang aw lo tikah meisa hmit thei lo in Boston cu a rak kang thluh. Ramkhat ih thiltuahmi ramdang pakhat ah sak a ngah lo ruangah pehtlaihawknak a rak harsa zet.\nFrench Revolution (1787-99) in leilungpi ukawkdan lawng silo in Science lam khal ah thlengawnak tampi a rak suak ter. Himi laifang French pawl ih ruah dan cu Siangpahrang thuneihnak cemter in mipi ih thuneihnak thawn thil an rak tuah thok tum. 1791 ah France Academy of Sciences in himi thiltahdan hi kumkhua a thleng lo mi thil par ah kan hngat (base) asile mi tampi in an cohlang ding ih leitlun zaten standard thiltahdan kan nei thei ding tiah an rak ruat. An rak hril mi cu leilungpi hi a si. Cuhlan ih sin Greek mifim pawl ih leilungpi cu a sawl/ hlum, cun Longitude le Latitue pawl hmangin leilung map khal cekci lo zetin an rak suai thok. French pawl ih ruahnak cu meter (Greek cafang “metron” i.e. measure) khat leilung pi a hrek (north pole ihsin equater) ih then 10 million ih thenkhat (1/10,000,000) siseh tin thu an rak rel cat. Asinan North pole ihsin Equater hi cekci in zaingtluk a hlat ti an rak thei lo. Himi tahnak dingah Scientists pa 2 in tuanvo an rak lak. An rak tah tum dan cu:\n1. Meridian line par ih a um mi points pa 2 hril in, cumi points pa 2 in cekci Latitude le Longitude an thei asile, cumi points pa 2 in Arch ih a degree kha an hawl thei ding\n2. Cun cumi point pa 2 ih a sau lam kha trigonometry le “triangulation method” hmangin cekci zetin tah ding.\nAn hril points pa 2 cu French ram Dunkirk le Spain ram ih Barcelona a rak si. Cun 1791 ah himi points pa 2 ih latitude cu an rak thei ih, a arch kil (angle) cu 9 degree a rak si. Dunkirk ihsin Barcelona tiang a sau lam tahnak ding ah kum 7 an rak rei. Tahfung (Pidan) thawn a thokin a cem tiang cu an rak tah lo. An rak tah dan method cu “repeating circle” equipment an rak hmang. Dunkirk ih tipi thuanthum thawn naibik inn sangbik pa khat ihsin Jean-Baptiste Delambre in a thok, Barcelona ihsin Pierre Méchain in a thok ih France ram laifang ah tong awk ding an si. Tower pa khat tlun point (1) ihsin an tah thok, cun tower tlun ihsin a sangbik in a hmuh theinak e.g tlangzim (point 2) le (point 3) an hril. Point (1) ihsin (2) le (3) karlak ih kil (angel) an tah, cun a nai bik ih points kha a sau lam an rak tah. Phun 5 hrawng ihsi kan zir mi a simple zetmi Trigonometry method hmang in a sau lam hmuahhmuah an rak tah suak thei. Himi simple method hmangin kum 7 sung Dunkirk ihsin Barcelona tiang an rak tah. Cutin leilung pi ih a kauh lam an rak tah suak thei ih, meter bar pakhat an rak suak thei. Hitin tuni ih kan kawh mi le kan hman mi “meter” timi kan rak neih thok dan a si. Asinan himi meter an tahnak ah sualnak fate a um ruangah cutluk in a rak cekci (precise) lo, nan meter 1 timi in rak pek thei. Leitlun ral thiambik pakhat a si mi Emperor Napoleon in himi an hmuhsuak mi parah “Ram ka uk mi pawl cu tu ka ngah, tu ah ka sung thei, himi thil nan tuah suak mi cu a kumkhua in a hmun ding” tiah uang zetin a rak sim.\nMilai kan nunnak a thok pekte ihsin “Ni” hmangin caan an rak siar/ liam ter. Kan pi le pu pawl khal sun cu ni a sangbik can, thinghnah til dan, nikhua thleng dan pawl par ih zir in ei le in an rak hawl i.e. sapel can, lo thlo can, ziangvek thilri cing can etc… Nikhat hi ziangtluk a sau, zankhat hi ziangtluk a sau ti an rak theithei lo. Greek mifim Ptolomen nih lawng nikhat hi ziangtluk a sau timi a rak thei ngah. Cun, Circle pakhat hi ṭhen 360, 90, 60 tin a rak then. Greek san ihsin nikhat ziangtluk a sau ti an thei zo nan, practically ngaingai in an rak hmang thei lo. Kum zabi 15th kan thlen hnu lawng ah Europe ram church tum pipi ah nazi tum pipi an rak sak thok. Cui nazi pawl cun nazi pakhat a kim le dar a tum. Kum zabi 16th a rak thlen lawngah nazi kutzung (lettan) pawl an rak bun thok. Cutin caan le thiltahdan timi pehtlaih awknak an rak nei thok. Caan cu nazi kutzung hawi can a feh timi parih tah a rak si. Cun, nazi cu Ptolomy ih circle rak then vekin 60m, 60s tin kan then vivo ih can cu cekci deuh in an rak siar thei. Asinan, standard caan timi a rak um lo, khua pakhat in ni a sangbik caan zohin an khua ih nazi kha 12pm ah a thleng ring ring ṭul. Cutikah hmun khat le khat ni kan ngah dan a bang aw lo vekin, khuakhat le khuakhat an can siardan khal a rak dang awk.\nLeilungpi a ṭhangso deuhdeuh thlang tikah can dik famkim (tihciah) zet neih ding hi a rak ṭul. E.g. England ramih tlangleng an rak neih thok tikah, tlangleng khua pakhat ih a thlen ding can hi cekci zetin an rak theithei lo. Cutin Greenwich Observatory in Greenwich time timi an rak tuah ih, England cu leitlunpi ih a laifang ah a rak cang. Tuisun ih kan nazi siardan cu England Greenwich parah kan ṭhum aw (base) thluh. Kum zabi 20th a rung thok in motor, tlangleng manufacturing a thok thlang tikah milai in caan thawn hnaṭuan a ṭul thlang. Cuhrangah tikcucan cekci zet neih a ṭul tengteng. Nazi hman te lei ding a rak harsa zet lai. Nazi an lei thei nan, ziang tikcaan hi nazi 12 si timi ret ding ah an rak buai thei zet. Greenwich time an thok pekte ahcun cui nazi kha a hmanbik mi caan a si ruangah, nazi zuar pawl cun nitin an nazi zuar ding mi kha Greenwich ah va feh ih Greenwich clock thawn an rem (tait) ih cutin an zuar theu. Radio le nazi man ol tete a suah hnu ahcun thil a olsam vivo ih Caan cu Paisa a rak si thlang (Time is Money). Milai in Caan thawn pumcawmnak an rak hmang thok. Cutin leitlun Globlaization a rak thok vivo.\nCaan le Thiltahdan Cekci Sin Sin (Precision)\n16th century thok lam ihsin caan le thiltahdan pehtlaih awknak an rak nei, cun caan le thiltahdan in pumcawmawknak mitampi in an rak hawl thok thlang. Himi in milai kan nunnak nasa zetin a thleng. Mass productions, e.g. motor company pawl hrangah cekci tahnak (precise measurement) hi a thupi tuk. Thil part fatete cekci (precise) zetin an suah tei le motor khal caan malte sung ah part pawl bun khawm in an suah thei tikah pursum leilawnnakah hlawhtlinnak an rak hmu. Curuangah French scientist pawl ih hmuhmi meter hnak in cekci (precise) deuh sawn mi distance hawl a rak tul vivo. Tiduhnak cu tusun leilungpi size cekci zetin kan thei ih, himi French pawl ih hawlsuakmi meter fung in kan tah mile, modern san satellite ih kan tah mi a kaih aw lo. Himi thil pahtlangnak ding ah Albert Michalson in 1940 ah Infernometer cet a rak sersuak. Cui cet cun light wave (tleunak ih cang vaih dan) pawl a tah thei. Kan theih mi tleunak (light) hi tisuar (wave) vekin an vak vai. Cumi wavelength kan thei ih, wavelength paziat ah meter khat siseh tin a rak tumtah. Leilung pi ih a pianhmang taktak cu theih a har zet, cun a her dan khal a hmun ring ring lo tikah leilung pi hnak ih hmun ringring mi tleunak parah base dingin an rak tum tah lala. Light ih a khualtlawng dan universal ah kumkhua in a hmun ringring timi thu khal “Einstein Special Relativity Theory and Way of Life” timi cahram ka rak ngah dan zo. Cutin meter cu cekci zetin an tuah thei vivo. Tusunah, leilungpi parih ṭhum aw mi hnakih cekci sawn “light wave” parah base in thiltahdan kan hmang.\nCuvek thotho in second pakhat cu leilungpi her dan ah thum aw (base) in an rak hminsin. Asinan, leilungpi her dan cu a bangawk ringring (punghman) lo ruangah a rak cekci lo. E.g. Thlapi le Leilung hlat lam (distance) tuni ah cekci zetin kan thei, 1940s hrawng ih kan theih mi caan (minutes) vekih tuat in va kai sehla peng 4000 lai a sam lai ding ti a si. Milai thlapi par khal ah kai an rak tum thok thlang ruangah caan khal cekci zet mi neih a tul vivo. Ziangtin an rak tuah tile England ah “Atomic Clock” an tuah. Tuni ah seconds pakhat cu “Cesium Atom” pakhat ih a khir can ih zir in second pakhat cu an hmin sin. Light vek thotho in Atom pawl khal cu kumkhua in a hmun ringring mi thil pawl an si. Tuni ih caan kan siar dan le kan hminsin dan cu England ih um Atomic Clock parih thumaw (base) mi a si.\nCutin thil kan tahdan, caan le distance pawl cu minung, siangpahrang, ni le leilungpi a hre dan ah thum aw ter/hngat(muṭi) nawn lo in kumkhua in a hmun mi “speed of light” le “atom ossilation” parah hngat (muti) in nitin caan kan hmang, hna kan ṭuan. Cutin cekci zetin kan tah thei in leitlunpi in kan lungkim tikah khualtlawng dan, hnatuan can, banking, internet pawl hmang in leitlunpi hnatuan tlang theih in Globalization a cang tertu bik an rak si. Khuahlan ah hivek thil a um ban thei mi a si lo, amah te a rak cang mi khal siloin, milai ih zuamnak in a rak cang vivo mi thil pawl a rak si.


Tuukhal Maksak - Chinland Today Media\nJuly 31, 2012 12:31 am·0 comments\nBible Siar Ding: Ezekiel 34:11-16, 22-31\nKei cu tuukhal ttha ka si. Ka Pa in i thei ih kei khal in ka Pa cu ka theih vekin ka tuu pawl cu ka thei ih annih khal in in thei ve. – John 10:14\nJesuh cu aangki fualpi hrukin a ttaang sungah tuufanote cawimi zuk hi kawhhran tampi ih tualleng tlawng innkhan phar parah an taar tamzet ih mi tampi ih neelzetmi a si. Cumi cu nauhakte pawl in Jesuh cu duhdawt zaangfahnak thawn a khatmi tuukhal ttha a si zia le anmah Rundamtu ih an neih theinak dingah an thinlung cokthotu ah a cang.\nAsinan kannih kum upa deuh pawl hrang ahcun nunneem le zawnruattu Pathian cu kan ttul daan thawn a mil aw nawn lo a bang men thei. Kan nunnak cu ttulsamnak in a khat deuhdeuh ih a harmi hlawhtlinnak ngah kan duh. Ziangtinso tuu note pawl zohkhen duhzettu tuukhal cun a hraangzetmi kan raal pawl cu in do sak thei ding ti’n?\nHiti vek khuaruahnak cun tuukhal ttha ih hnattuan hi ziang a si ti kan thei fiang lo ti a langter. A si, amah cu thinneem le mi zawnruat theizet a si ih a tuu pawl cu an hmin in a thei thluh. Asinan tuukhal ttha cu a cak khal a cakzet ih a ttul caan ahcun a hraangzet thei thotho. Amah cu a tuurual hrangah a hmaisabik ah ding tahrat in humhimtu a si ih siatsuah theitu raal phunzakip sungih humhimtu khal a si tthiamtthiam. David in tuu a khalhlai ah a tuu pawl humhim in kiosa le vom pawl a that (1 Sam. 17:37), ih tuukhal cu mi raalhrut si a theih lo zia a langfiangter.\nYahweh Robi, Bawipa ka Tuukhal (The Lord my Shepherd) cu ziangkim in cawm zohtu le in humhimtu a cak Pathian a si. Amah cun kanmah hnakin kan raal pawl a thei. In humhim ih kan tlukbah tikah in kaitho. Amah lawng hi kan ttulmi umsun bawmtu a si, ziangtluk ih kum upa le tar zo kan va si hmanah!\nYahweh Robi, ka Tuukhal, Nangmah ttul lo ding khop in ka pitlin thei dah lo ding ruangah Na parah ka lungawi.\nI kilvengtu ka Tuukhal naih sinsin ding ai ah ziangtivek caan ah si keimai’ duhmi lamzin hril in ka feh sawn?


Haiti Ram Linghnin Ruangih Mithi 3.00.000 An Kim Zum - Chinland Today Media\nHaiti Ram Linghnin Ruangih Mithi 3.00.000 An Kim Zum\nFebruary 24, 2010 5:06 pm·0 comments\nIsreal in Raldo Nak Vanzam Thar A Tuah\nTihni sunah khan Isreal Air Force cun raldo nak Vanzam thar an tuah mi Pilot umlo Heron TP Drone pawlcu an pholangih, hi raldo nak Vanzam an tuahthar mi pawhi a thla Meter 26 ih tum a siih, Boeing 737 Passenger Jet thla thawn a tiataw ih, Isreal in raldo nak Vanzam Pilot umlo Drone an neih mi lakah a tumbik a si.\nHi Vanzam hi cawllo in nazi 20 sung a zuang theiih, ralpawl zohthup nak leh thil zohfiang nak leh ralthuam pawimawh thilri tampi a phur cih theiih, Persian Gulf tiang a zuangthei ding a si.\nIsreal Air Force Commander, Maj General, Ido Nehushtan cun Aircart an rinsan tlak zetih, cu ruangah hnathar pawimawh zetzet ttuan ding khalin Isreal Air Force hi an rinsan um tawk a si tiah a sim. Thuthangca latu pawlin an suhnak ah Isreal Ralkap pawlcun himi Vanzam an tuahnak san bik leh an hman tumnak thu zianghman an sim duhlo ih, Isreal Aerospace Industry cun Persian Gulf tiang a zuang thei tilawng a sim duh.\nCu ruangah Isreal in himi Vanzam a tuah naksan hi Iran in Isreal kah a tum ringring ruangah humhim awknak leh kahlet nakah a si ding tiah mi tampi cun an zum.\nLeilung tlunah Isreal hi Pilot umlo raldo nak Vanzam Drone tuah thiambik pawlih ruah a siih, himi a Vanzam pawlhi ramdang khalah a zuar rerozo ih, US leh NATO ralkap pawlkhalin Iraq leh Afghanistan ramih raldo nakih an hman lai rero bik mi a si.\nTihni sunih Latin America leh Caribbeam ram hotu pawl Mexico ih an ton khawmawk nakah Haiti President, Rene Preval cun kandung thla ih Linghnin nasa zetin Haiti ram a hnin ciamco ruangih mithi cu 3.00.000 an kim a zumthu a sim.\nHaiti ram linghnin in a nuai ruangih mithi ruang an laksuah zo micu 2.00.000 lenglo an sizo ih, leimin leh Inn ciim in a nen laimi minung ruang tampi laksuah hrihlo an um lai ruangah mithi zianghmuah an si tihi tutiang fiangtei theihnak a um thei hrihlo.\nHaiti President, cun Haiti ramin a dinhmun kel a awh sal nakdingcu relban a si hrihlo ih, Cu ruangah Latin America pawlin Haiti ramah Industry dinih sumpai peipun nakding hna ttuan hai sehla a duh thu a sim. Himi an tuah thei a si ah cun Haiti ram khalin thanso nak ah an zar a zo veding a si a ti.\nCuba Leh US\nCuba ran Cozah in an ram zohthup tu ih a puhmi nikum December thla ih an kaihmi US mi Alan Groos kum 60 micu a zamrang theibikih suahsal dingin US in Cuba a nawr. Alan Groos hi ankaih laiah a hnenih sin biakpop awknak thilri leh thiri dangdang ziangmawzat an kai telih, Cu ruangah Cuba President, Raul Castro, cun Alan Groos cu Cuba ram hlawnthla tumtu Tapung pawl ttanpi tu a si ruangah Cuba Cozah in thubuai tuahsak in thawng an thlaknak a si tiah a sim.\nAlan Groos ih sungte pawlcun Alan Groos ih thilri pawlcu Cuba Cozah duhlo zawngih thiltuah tumnak silo in Juda pawl hnenih pekding mi thilri a si tiah an simve. US Deputy Assistant Secretary of State, Craig Kelly cun tui naite ih Cuba a feh nakah ram pahnih mipi pawl palkai awknak ding thuhla reltlang a siih, Alan Groos ih thuhla cu reltel a silo tiah a simih, US leh Cuba karlak boruak relfel dingcun thinsau tei tikcu caan hngah thei a pawimawh a si a ti.\nUS ralkap hmunpi Pentagon Thupuangtu Geoff Morrell in a sim nakah Afghanistan ramih Taliban pawlin thu neihnak an rak neih laiih, an hruaitu pakhat Nangahar Province ih Governor, Maulvi Kabir cu Pakistan ih North West Frontier Province (NWFP) ah an kai tiah a sim.\nMaulvi Kabir hi US in kaihding cazin ih a retmi minung 10 lakih tel a siih, kandung zarhih Pakistan ram khawpi pakhat Karachi ih Taliban hotu pakhat an kaih zomi Abdul Ghani Baradar hnen ihsin a thuhla an theih ngah ruangah an kaih ngah mi a si.\nKandung zarh ih Taliban hotu Baradar an kaih hnu ihsin Taliban hotu dang pathum an kaih betih, Kunduz Provence ih Taliban Commander, Mullah Salam leh Baghlan Province ih Taliban Commander, Mullah Mohammad khal tihni sunah an kai. hiti vekih Taliban hotu pawl an kaih vivo ruangah tui dinhmun ah Taliban pawlih dinhmun cu a tla niam vivo dingah ruah a si.\nHimi laiah US leh NATO ralkap pawlin Taliban pawl an kah rero lai nakah mizan sunah NATO ralkap pawlih Vanzam Bomb thlak mi tuarin Afghanistan ram Kunduz Province ih Civil mi 33 cu an thi ih, kandung zarh khalah NATO ralkap pawlih Vanzam bomb thlak mi tuarin Civil mi 12 an thizo,\nCu ruangah NATO ralkap hotu pawlcun Afghanistan Cozah hnenah ngaidam an dilih, hi Civil thi pawlcu NATO Vanzam Bomb thlak miih thi an si tiih an phatlo thu khal an simih, NATO ralkap pawlih fimkhur tthat lo rungah a si tiah an sim.\nTu ah hin NATO ralkap leh US ralkap 15,000 cun Pakistan leh Afghanistan ramri tluanih Taliban Tapung pawlhi nasa zetin an kap rero laiih, Vanzam leh ralthuam phunphun thawn an do rero lai ruangah, Taliban Tapung pawlhi Pakistan ramsung North Waziristan Province ihsin Kunduz Province ah an tlan lu rero ih NATO ralkap pawl khalin an dawi rero lai a si.\nAustralia in Japan Theih Ter Nak A Pe\nAustralia Cozah cun an ram tipi sungih Whale ngapi pawl kaihsak nawnlo dingin Japan Cozah hnenah theihter nak thu a pe. Japan ram nga kai pawlih Australia tipi sungih Whale ngapi pawlhi kum khatah 100 lenglo an kaihsak ttheuih, Cu ruangah Australia Prime Minister, Kevin Rudd cun Japan nga kaitu pawlin tuikum November thla hlanih an thiti an bansan lo a si ah cun International Court of Justice ah thubuai thlenlut a si ding a ti.\nHimi thuhla hi tui Australia ram tlawntum Japan Foreign Minister, Katsuya Okada hnen khalah an raksim tel dingah zum a si.\nHaiti Ram Ling Hnin Thupeh


Thun Aung Kyaw in Salai Tin Maung Oo ih Thuhla Phuannak New Delhi ah nei - Chinland Today Media\nApril 14, 2009 3:11 am·2 comments\nSalai Tin Maung Oo ih rualpi thabik lak ih pakhat Thun Aung Kyaw cu US ihsin New Delhi ah a hnatuan politics thuthawn pehpar aw in a feh ih Delhi ih kawl pawl le Chinmi pawl in kawmnak an nei. Thun Aung Kyaw hi Salai Tin Maung Oo ih tlawngkai pi le thawngtlak pi a si ih Tin Maung Oo ih thu hla tam sawn theitu khal a si.\nKawl pawl le Chinmi tlawngta pawl hohanak in New Delhi BCRC Hall ah Salai Tin Maung Oo ih thuhla cipciar tak ih simrelnak a rual Thun Aung Kyaw cun tuisun 13 April 2009 zanlam nazi 1:00-4:00 tiang neih thei a si thu kan palai a hmun rori ih va telve tu cun a sim. Chinmi tlawngta sung tuan GS Pa JC Ngin Za Pum cun himi seminar nak ding ih mipi tam pi sawmnak theihternak a pek thu le sumpai lam an cem zet thu khal kan CT palai hnen ah a sim. Salai Tin Maung Oo ih thuhla tampi theih thazet a ummi lak ihsin a rualpi ih tuini ih a simmi pawl lawng tarlangnak kan nei ding.\nSalai Tin Maung Oo cu mipi theih celcel ih a lar thawknak cu 1974 ihsin a si. U Tan ruak Kawlram ih an rak phur ttum ih Ni Win le a rorel pawl ih an sunlawihlonak do khaltu ih hruaitu thupibik pakhat a si. U Tan ih ruak cu thate ih sunlawih a duhnak cu midang pawl a sawm ih minung tampi in an lungkim pi. Tlawngta pawl le mipi tampi cun U Tan sunlawih an duh ih hlei ah himi tum ih a thurel ah mipi tinghnih thum in a thurel an ngai ih a thurel thiam tuk ruangah mipi pawlih rawl pawl ei caan hman thei lo in an uih ter theh ti a si.\nCun 1975 khal ah lothlo pawl ih lamzawhnak ding rak huaihawttu le rak hohatu lubik pakhat ah a tel sal. Himi tumah Ni Win rori hman a khur rero ti a si. Cuti ih Salai Tin Maung Oo a lar vivo tikah Ni Win in a ralkap pawl kaiter ding in thu a pek tikah a tih ih ram ri Thailand sehvel ah a tlan.\nRei deuh a cam hnu ah a rualpi pawl ih nau le hnen ah a rak kir ih an inn ah a um. Cutin, lamzawhnak thawk sal dingin mipi pawl hnen ah sawmnak a pe sal ih a thaisun ah lamzawhnak nei ding a si thlang. Cutikah kawlram ralkap pawlih hawl rero mi le theih celcel wanted vek ih theih a si ruangah a thlennak pa cun kawlram ralkap pawl hnen ah a thupten a va sim tikah, a inn an ra kulh ih tlan a tum nan mi tampi ih an ra kulh ruangah a tlan thei lo ih an kai.\nKum 1976 March thla ah khan thla thum sung thawng an thlak. A nau le a rualpi pawl in suah ding ih an nawr tikah an mah riangri kum (7) sung thawng an thlak ih hlei ah a nu le pa ziang thilsual hman tuah lo cu kum(5) sung thawng an thlak sak bet.\nVansiatnak ah June 26, 1976 ahkhan ralkap pawl cun Salai Tin Maung Oo an awk that ta. Salai Tin Maung Oo hi ruangrai tha le micak vak a si ruangah a hngawng ih an khai thah ttum khal ah a thi lohli thei lo. An khai thahnak cabuai (table) an ti pelh hnu khal ah a thi lo nan kawlram palik volleyball beng thiam Asia khal ih langban pa cun a va thah sin lai ti a si. Himi thu ah leitlun daan cun an dinternak cabuai phel hnu ih an thihlo ahcun thlah sal a si ding timi daan a um nan a nih cu Ni Win in a nun a duh lo tuk ruangah an thahmi a si.\nA rualpa Thun Aung Kyaw ih sim daan vek a si le, Tin Maung Oo thawnginn a um lai ih khai thah a si ding le ding lo thu ah Ni Win kut hnuai rorel pawl in nasak tak ih a thuhla an rel tikah thah ding khawp ih sualnak a tuah lo thu an hmu, asinan cuti ih thahlo dingih a thu an relcat tum tikah Ni Win cun, keimah in that tum tupa hi a nunnak nan zuah tum maw?…tin cabuai a cum ih leng ah a suak, cutikah rorel pawl khal in Ni Win an ttih ruangah thah ding in a thu an rak rel cah ta mi a si.\nKawlram ralkap cun mi an kap that ih a phunphun in mi an hrem nan Salai Tin Maung Oo cu a tongkam men ruangah khai that a tuar. Hivek ih tongkam ruangih thah tuar hi a thleng dahlomi thil a si ih hlei ah leitlun ih thil um veikhatnak khal a si. Hriamnam thawhlo ih thah tuar cu Kawlram khal ah a mah vial a si.\nA thi hlan te ah thu rel duhmi na nei maw tiih an suh khal ah kawlram mi ukdaan hi multi Party si nawn hlahseh. One party vial siseh. Ziangtik ah mipi pawl hnen ah thuneihnak nan pek ding..? Nan kut hnuai ah ka kun dah lo ding a ti.\nSalai Tin Maung Oo theitu pawl cun an upat. A rualpi pawl le a hnatuanpi pawl khal cun tuini tiang an upat lai ih an upat sinsin ding tin a rualpa cun a sim. Asho, Zakhai ram ih suak a si vek in kan Chinmi zate ih kan hman dingmi ttha nu nau le Mai mipa le Salai timi hmin kawh daan ding um thei dingih tuahtu lubik khal a si fawn. Cu lawng men hman siloin Chinmi zate ih kan kawh tlang thei nak dingah tin fanger tivek ih mah le miphun ciar ih kan kawhmi cu Khawdo tiih tongkhat hmang ding ih lungkim dingih mipi pawl simfiangtu khal a si bet fawn.\nA rualpa ih a sim vivo nak ahcun ka rualpa Salai Tin Maung Oo hin ka ti pang ti sehla an that lo ding nan kan ram le mipi a duhdawt tuk ruangah rinum tak in a tuah tummi a tuah tlang ih thihnak tiang a tuar a si a ti.\nKawlmi le Chinmi khal ah a mah vek ih thinlung tumnak hngetkhoh ram hrang ih neitu um tampi sehla hna tampi kan ttuan thei ding a ti. Salai Tin Maung Oo cu thi zo hmansehla a lungput le a hnatuanmi cu Kawlram mipi tam pi in tuini tiang an upat lai a si. Hi puai ni ah kan u nau kawl pawl le Chin tlawngta pawl ih tuahmi sincaw ei nak khal an neih thu dawn a si.\nDelhi ah Laica zir thawk ding\non April 14, 2009 at 6:07 am\nSalai Tin Maung Oo cu a rak ro pi riai si.\nKa ngaisang nasa.\nA hleice in, a lung tum neih daan pawl.\non April 16, 2009 at 5:57 am\nHi ti deuh in a si…….\nKawl tong in… Ne Win a suuyah, trapatri sanit…ih kaihhruai awknak ziangtikah nan bang ding??? Mipi telnak multi-party kaihhruai awknak a rangtheibikin tuah uh la mipi hnenah rampi thuneihnak pe uh” ti deuh in ka thei dah.


Australia Department of Immigration and Border Protection In Chin Upa Pawl Tonnak A Nei: Ruahsannak A Sang - Chinland Today Media\nJune 5, 2016 12:37 pm·0 comments\nCCV upa pawl le mipi pawl thawn.. Zuktu; Tawk Kap Vuite\nMelbourne: Department of Immigration and Border Protection ih tlangbawi hotu sangbik Minister The Hon. Peter Dutton le Melbourne nisuahnak lam Eastern ih Federal member for Deakin, Mr. Michael Sukkar MP cu tuisun ah Chin mi upa pawl thawn tonawknak an nei. Nisuahnak lam ih um Chin mi pawlkom tuumbik a simi, Australia Chin Community (Eastern Melbourne) le Chin Community Victoria Inc. upa hotu pawl thawn tonawk khawm thurelnak an nei.\nAustralia Chin Community (Eastern Melbourne) upa (Hakha le Thanglang tambiknak pawlkom) pawl thawn sml 1 tluk thurel tlangnak anneih hnu ah Chin Community Victoria Inc. (Falam mi pawlkom) upa le mipi 50 tluk in sml 1:30 ziktluk tonnak an nei sal.\nACC upa pawl thawn..\nZuktu : Lian Ding Hmung\nMalaysia, India le ramsung ihsin sungkhat unau pawl kawh danding thu, acozah ih hmalak an tum dan thu pawl rel tlang khawmnak an nei. CCV upa pawl in thusuhnak dangdang pawl an tuah ih The Hon. Peter Dutton khalin a theitawp in thusuhnak pawl a sawn.\nA thurel mi lak ihsin thupibik le uar zet ih a simmi cu, Australia ram ah long thawn luttu pawl an kham thei zo ruangah, hmailam caan ahcun midangdang pawl hrangah canvo tha khal a um thei ding ruahsannak a um vivo ti mi a siih u le nau, innsang komkhat sal ding thu khal thupi zet ih an ruah mi a si thu pawl a dangdang tete pawl a si. The Hon. Peter Dutton in ‘Kan party in tuikum hriawknak ih kan tlin sal ahcun beunakhawl pawl hi mi 19000 tluk tiang lak thei dingin kan zuam tum’ titla in a rel.\nAustralia in raltlan a ramsung ih lakluh a tummi hi 13000 lenglo an si. Asinan long ih luttu pawl in himi pawl canvo an lak vivo ruangah ziang maw tizat hi midang pawl in an co ngahlo. Culawng siloin himi an lak ding mi hrang ih diltu hi mi 60000 lenglo an um.\nAustralia ramri kilkhawinak le a ramsung ih vailuttu pawl kilkhawinak lam ih tlangbawi lubik, The Hon. Peter Dutton in hivek ih Chin mi naihniam zet ih a ton hi a veikhatnak a si. Tui tum ih a tonnak hi amah roriin nisuahnak lam ih um Chin mi pawl thawn tonawk dingih ruahhmannak, Federal MP Michael Sukkar ih a tawlnak ihsin an tuah mi a si. Chin mi hrangah hmasawnnak tampi a thlen ding ruahsannak a um zet.#\nAustralia Ah $ 500000 Man Victoria Chin Centre An Sak Thok


Pathian Minung - Chinland Today Media\nDecember 23, 2012 12:54 am·0 comments\nBible Siar Ding: Thuphuan 1:9-16\nCuih meisa vannak tung pasarih lakah milai a bangzetmi a ding\n“Milai Fapa” timi sinak le kawhnak (title) in mit-thlam ah mi piangzet, khualtlawng ih thuthangtha sim rerotu Amai’ sanlai ih biaknaklam hotu pawl in an vuakmi pa ih hmel a hung cuang. Mi tthenkhat cun Pathian a sinak in nehnak a co ih asinan milai a sinak in a sung tiah an ruat men ding.\nMilai Fapa cu A Pathian sinak ih nehnak a co bangin A minung sinak sung khal ah nehtu a si thotho. Milai ih rung cang dingin A Pathian sinak kha caan malte sung a taansan. Milai sinak in sual nei lo nunnak (sinless life) thawn thinglamtah tiang thleng in thuthlun nun (obedient) a nei. Pathian a sinak in vancungmi bur hleihnih lenglo pawl in an humhim (Matt. 26:53). Minung a sinak in nasazet ih tisiatnak tiang tuarin A Pai’ thu a ngai.\nSihmansehla, Milai Fapa cu a ral pawl ih vuak le thawi theih minung a si nawn lo. Tirhthlah Johan in laarnak ih a hmuhmi thu hiti’n a sim. “A sam cu tuuhmul le vur bangin a raang. A mit cu meiling bangin a vaam. A ke cu somei sungih an thianter hnu ah an hnawt faimi daar vekin a tle. A aw cu tipilian tlasuar aw bangtuk a si. a vorhlam kut in arsi pasarih a kengih a kaa sung ihsin kaphnih hriam ralnaam pakhat a suak. A mithmai cu sun laitak ih ni bangin a tleu,” a ti (Thup. 1:14-16).\nJesuh Khrih cu Pathian Fapa (Son of God) a si vek cekci thawn bangran aw in Milai Fapa (Son of Man) a sinak khal ah nehnak a co ringring a si.\nMilai Fapa, Pa Pathian hnenih in hruaikir saal ruangah ka lungawi.\nJesuh cu Pathian Fapa le Milai Fapa a si kop ruangah tuni ka nunnak ah ziangmi danglamnak a um?